Bible in one year - Aymara Bible 1997 - June 27\n1. Cunapachatï Davidajj palaciopancjjäna ucqhajja, Natán profetarojj sänwa: —Uñjam, nayajj cedro maderata lurat palacionctwa, ucampis Tatitun sumancäwi arcapajja mä carpa mankhencaquiwa —sasa.\n2. Ucjjarusti Natán profetajj sänwa: —Uqhamajj luramay mäqui cuntï amttajja uca, Diosaw jumarojj yanapätam —sasa.\n3. Ucampis uca arumpachawa Diosajj Natán profetaru säna:\n4. “Saram David sirvirejjampi parlanim, ucatsti yatiyanim, naya Tatitu Diosawa aqham sista: ‘Janiw jumajj nayataqui mä templo luraycasmati, nayan ucan jacañajjataqui.\n5. Cunürutejj nayajj Israel marcaru Egiptot apsuncta ucqhat jichhacamajja, nayajj janipuniw templonacan jaquirïcti, jan ucasti apnakaña carpanacanacwa jaquirïta mayata mayana, uqhamarac mä chekat, mä chekana.\n6. Take urunacana jupanacampi sarnakcta ucanacanjja janipuniw qhitirus maycti, qhitinacarutejj marcajjaru apnakañapataqui uchcta ucanacarojja, nayataqui mä templo cedro maderata lurañapataqui.’\n7. Ucatsti jumajj David sirvirejjaru aqham sanim, naya take ch'aman Tatitojja sistwa: ‘Nayaw tamata apssma, uqhamaraqui taman khepapa sarañatsa apakaracsma, jumajj marcajjana jilïrïñamataqui.\n8. Cawcqhanjamtï jumajj sarcayäta ucanjja nayaraquiw jumampïscäyäta, juma contra jutir take uñisirinacamarusti tucjaractwa, ucatsti jaken wali aytatäñsa churaracsmawa, cunjämatejj aca oraken wali aytata jakenacajj utjquejja uqhama.\n9. Ucjjarusti, Israel marcajjataquejja mä chekwa waquicharapta, ucatsti ucanaracwa wact'ayarapiracta jupanacataqui ucan jacapjjañapataqui, cawquintï jan qhitis camscani, ni ñankha lurir jakenacasa t'akhesiycaniti cunjämtejj kalltan lurapcän uqhama,\n10. cunapachatï jilïrinacsa uchcta Israel marcajjaru apnakapjjañapataqui ucqhajja. Nayaw take uñisirinacamarojj jisc'ar tucuyäjja, ucatsti jumarojj yatiyaracsmawa, churaraquïmawa jumat saraker wawanacamsa,\n11. cunapachatï jumajj jiwjjäta ucqhajja, nayajj mayni jumat saraker wawanacamaruw sayt'ayäjja, ucatsti reinopjja sumwa utt'ayäjja.\n12. Jupawa nayataquejj mä templo lurayarapitani, ucatsti nayajj reinopjja wiñayataquiw sayt'ayaraquëjja.\n13. Nayasti jupataquejj awquipäyäwa, jupasti nayataquejj wawajjäniwa. Janiw nayajj jupat munasiñajj-jja apakcäti, cunjämtï jumat nayra reyimpi lurcta uqhamjja,\n14. jan ucasti wiñayataquiw sayt'ayäjja utajjansa, uqhamarac reinojjansa. Ucatsti jupan tronopajja wiñayataquiw utt'ayatäni.’ ”\n15. Natán profetasti take acanacwa Davidar yatiyäna, takpacha cunjämatï uñjcäna, ist'cäna uqhamwa yatiyäna.\n16. Ucatsti David reyejj Tatitun nayrakataparuw mantäna parlañataqui, ucatjja sänwa: “Dios Tatitu, ¿qhitiraquït nayasti, cuna asquiraqui familiajjasti acacama nayar puriyaniñamataquisti?\n17. ¡Uqhamaraquiw take acanacajja mä juc'aquïcaspasa uqhamaruquiw uñjtajja, Dios Tatitu, sirviriman wawanacapan jutir urunacana reyïñanacapatsa parlañamataquejja, ucatsti jumajj nayarojj uñjaraquistawa yäkata jakëquiristsa uqhama, Dios Tatitu!\n18. ¿Cunampsa nayajj siristjja naya sirvirimaru jach'ar aptatamatjja, jumatejj aca sirvirimaru uñt'sta ucajja?\n19. Tatitu, take aca muspharcañanacjja jumaw lurtajja aca sirvirimaru ist'atam laycu, cunjämtï jumajj muncta uqhamaru, ucatsti uñt'añajjataqui.\n20. Tatitu, janiw qhitis jumjamajja utjquiti, ni yakha diosasa utjcaraquiti jumat juc'ampejja, cunjämatï nanacajj take ucanacata ist'apjjta uqhamarjamajja.\n21. Ucampis Israel marcamatjja, ¡janiw yakhajj utjquiti, aca orakenjja aca marcaquiw utjejja! Jumaraquiw, Dios, khespiytajja juman marcamäñapataqui, ucatsti jach'aruraquiw uñt'ayastajja, muspharcaña jach'a luräwinaca lurasina. Marcama nayrakatanjja jumawa apanuctajja yakha marcanacaru, Egiptot cutsuyascta uca marcamarojja,\n22. Israel marcarojja jumaw catustajja wiñayataqui juman marcamäñapataqui uca laycu, ucatsti juma Tatituwa Diosapäyätajja.\n23. “Uqhamasti, Tatitu, wiñayataqui sayt'ayam cuntï arscta sirvirimaru, uqhamarac jupan wawanacapataquisa, ucatsti jumajj phokham arsutamarjama.\n24. Juman arsutamajja takeraqui phokhasiracpan, uqhamarac sutimasa wiñayataqui jach'achatäpan, sataraquïpan ‘take ch'aman Tatituwa Israelan Diosapajja’ sasa, jupapuni chekpachana Israelan Diosapäpan. David sirviriman wawanacapan reyïñanacapasti utjapunpan juman yanapamampejja.\n25. Juma, Diosajjawa, nayarojj yatiyistajja nayan saraker wawanacajjan reyïñanacapa utt'ayañjja; ucatwa nayajja juman sirvirimäcsta ucasa, maywa achict'asïma.\n26. Juma, Tatitojja, Diosätawa, ucatsti jumajj sirvirimaru wali munasiñampiwa arsuractajja.\n27. Jichhasti jumajj uñtanistawa naya sirvirimana wawanacaparu bendiciña, wiñayataqui utjañapataqui juman yanapamampi. Juma, Tatituwa, bendistajja, ucatsti wiñayataqui bendecitäpan” sasa.\n1. Uca khepatsti Davidajj filisteonacaruw atipjäna, jupanacaru munañaparu apnakasa, Gat sat marcsa amparanacapata aparäna, uqhamarac jisc'a marcanacapsa.\n2. Uqhamaraquiw atipjäna moabitanacaru, uqhamatwa jupanacajj Davidan apnakatäpjjäna, jupanacajj impuestonacwa jupar churapjjäna.\n3. Davidasti atipjaraquïnwa Hadad-ezer uca reyiru, jupasti Soba marcan reyipänwa, ucasti Hamat tokencänwa. Aca reyejja munañapampiwa Eufrates sat jawira ucsa toke apnakaña munäna.\n4. Jupanacatjja Davidajj apakänwa waranka nuwasiñ carronaca, presonacjja catuntänwa pakallk waranka caballería soldadonaca, pä tunca waranka infantería soldadonacaraqui; ucjjarusti nuwasiñ carronacan caballonacapan cayunacapjja p'aquirayänwa, ucampis cawquïr caballonacatï patac carrotacjamäqui ucanacacwa jan camachaycänsa.\n5. Ucatsti Sirianquiri soldadonacaw Damascotjja purinipjjäna yanapt'añataqui, Soba chekanquir Hadad-ezer uca reyiru, ucampis Davidajj sirionacarojj atipjascaquïnwa, pä tunca payan waranka jakenacaru jiwarayasina.\n6. Ucatjja Davidajj Sirianquir Damasco marcarojja guardianacwa uchäna, ucatsti sirio jakenacajj jupan apnakatäpjjänwa, uqhamaraquiwa impuestonacsa pagapjjaraquïna. Uqhamawa Tatitojj Davidarojj atipjayäna, cawcqharutï jupajj sarcäna ucqhana.\n7. Ucjjarusti Davidajj catuntasïnwa korit lurat escudonaca, ucanacsti Hadad-ezer reyin oficialanacapaw apnakapjjerïna, ucatsti Davidajj Jerusalenaruw apasjjäna.\n8. Uqhamaraquiw catuntasïna walja broncenaca, ucasti Tibhat, uqhamarac Cun sat uca marcanacatänwa, Hadad-ezer ucan marcanacapänwa. Uca broncempiwa Salomonajj lurayäna jach'a pila, sayirinaca, uqhamarac templopataqui bronceta lurata yänaca.\n9. Cunapachatejj Hamat ucanquir Toi sat reyejj yatïna Davidan Soba chekanquir Hadad-ezer sat reyin take ejercitoparu atipjatapa ucqhajj,\n10. Aduram sat yokaparuw qhitanïna rey Davidaru aruntiri, uqhamarac walic atipjtajja sañataqui, take casta korita, kollketa, bronceta lurat yänacampi, Hadad-ezer reyimpi nuwasitapata, uqhamarac atipjatapataraqui. Toi reyisa uqhamaraquiw jupampejj guerrancaraquïna.\n11. Davidasti take aca yänacjja, korimppacha, kollkemppacha take marcanacat aparcatayna ucanacjja Tatituruw loktäna, Edom, Moab, amonita, filisteo, amalecita ucanacatwa aparäna.\n12. Ucjjarusti Sarvia chachan Absai yokapasti, tunca quimsakallkoni waranka edomitanacaruw atipjäna Valle de la Sal satäqui uca chekana.\n13. Uqhamaraqui guardianacsa uchantäna Edom ucaru, ucatsti take edomitanacaw Davidan apnakatäna, Tatitojj Davidarojj atipjayänwa cawqharutejj jupajj sarcäna ucqhana.\n14. Davidasti Israelarojj apnakänwa cheka cancañampi, asqui cancañampiraqui take jakenacampisa.\n15. Ejerciton jilïripasti Sarvia chachan Joab yokapänwa, Ahilud chachan Josafat yokaparaquiwa, reyin kellkeripänjja.\n16. Ahitob chachan Sadoc yokapampi, Abiatar chachan Ahimelec yokapampejja sacerdotenacänwa; Savsa chachasti kellkerïnwa,\n17. ucatsti Joiada chachan Benaía yokapasti jilïrïnwa cereteonacjjaru, peleteonacjjarusa David reyin wawanacapasti jupan wali yanapirinacapänwa.\n17. Jupanacasti juch lurasipcaquïnwa; Alajjpachanquirirojj wasaran kallasisipcaquïnwa:\n18. chuymanacapan Diosar yant'apjjäna, munañaparjam mank'a mayisa;\n19. Diosataquejj arusipjjänwa: “¿Diosast wasaran mank'añ waquichaspati?\n20. Chekans jupajj karkar sac'antasaquiw um jalsuyäna, umasti jawiranacjamaw jalsüna; ucampis, ¿t'ant'a churaraquistaspati?, ¿marcapatac aych utjayaraquispati?” sasa.\n21. Tatitojj uc ist'asinjja, k'apisïnwa; ninjamaw Jacobotaquejj aktäna, Diosan k'apisiñapajj wallakënwa;\n22. janiw jupanacajj Diosar take chuymamp alcatapcänti, janiraquiw yanapaparus iyawsapcänti.\n23. Diosasti kenayanacaruw mayïna, alajjpach puncunac jist'aräna:\n24. maná t'ant'a jupanacjjarojj jalluyäna, alajjpach trigo mank'añapataquejj churäna;\n25. jakesti angelanacan t'ant'ap mank'äna, Diosajj jilarquir mank'añ apayanïna.\n25. Jan qhitiru yäker jakejj mutuyatäqui ucqhasti, jan amuyt'asir jakejj uqham uñjasinjja amuyt'asjjewa; yatiñan jakesti mä sapa chekachataquiwa yateke.\n26. Awquiru ñankhachañasa, taycaru utat apanucuñasa, uca luräwinacajj mä wawataquejj jach'a p'enkawa, jan arjjatcayaraquiwa.\n1. Saulojj: “Walic jiwayapjjtajj” sänwa. Uca urutpachaw Jerusalenanquir iglesiajj wali uñisita uñjasïna. Takeniraquiw Judea tokenacaru, Samaria tokenacampirus alisnucutäjjapjjäna. Apostolonacaquiw Jerusalenan kheparjjapjjäna.\n2. Estebanarusti Dios chuyma jakenacaw imjjapjjäna. Jupatsti wal jachapjjaraquïna.\n3. Saulosti ucapachajj iyawsirinacarojj wali t'akhesiyasaw arcnakäna utat uta thakasa. Utanacar mantasinsti, chachanac warminacsa catuntasinjja carcelaruw apjjaruyäna.\n4. Ucampis Jerusalenat alisnucutäpcän ucanacajja, take tokeruw sarapjjäna, Diosan arunacap yatiyasa.\n5. Ucapachajj Felipejj, Samaria marcar sarasinjja, Cristotwa jupanacar yatiyäna.\n6. Jakenacasti tantacht'asisinjja takpachaniw wal isch'uquipjjäna Felipen arunacaparu. Uqhamaraquiw milagro luratanacaps uñjapjjäna.\n7. Walja ñankha ajayun mantat jakenacaraquiw c'umaraptayatäpjjäna. Uca ñankha ajayunacasti wararisisaw jupanacatjja mistjjapjjaraquïna. Walja suchu jakenacampi, cojonacampiraquiw c'umaraptayatäpjjäna.\n8. Ucanac uñjasinjja takeniw uca marcanjja wal cusisipjjäna.\n9. Ucampis mä jakew uca marcan utjäna Simón sutini, jupasti nayrajja wali laykänwa. Samarianquir jakenacarusti c'arintaraquitaynawa, mä jach'a yatiñan jakëcaspas uqhama.\n10. Takeniw juparojj wali suma ist'apjjäna, jisc'at jach'acama. Sapjjaraquïnwa: “Aca jakejj Diosan jach'a ch'amapaniwa” sasa.\n11. Juparojj jaysapjjänwa, laykasiñapampiw jupanacarojj sallkjatayna walja maranaca.\n12. Ucampis cunapachatejj Felipejj Diosan jach'a cancañapat parlcäna, uqhamarac Jesucriston sutipatsa khanañchcän ucapachajja, jupanacajj uca arunacar ist'asinjja iyawsapjjänwa. Ucatsti chachanacamppacha warminacamppachaw bautisasipjjäna.\n13. Quicpa Simonaraquiw iyawsasinjja bautisasjjäna. Felipemp chicaraquiw jupajj sarnakjjäna, muspharcañ milagronaca, uñacht'äwinac uñjatap laycu.\n14. Jerusalenanquir apostolonacasti, Samaria marcan Diosan arunacap catokapjjatap yatisinjja, Pedrompir Juanampiruw qhitapjjäna.\n15. Jupanacasti Samaria marcar purisinjja, Diosar iyawsir jakenacan Kollan Ajayu catokapjjañapataquiw oración lurapjjäna.\n16. Kollan Ajayusti janïraw jupanacjjar jutcataynati. Ucatsipana jupanacajj Tatit Jesusan sutipar bautisataquïpjjänwa.\n17. Pedrompi Juanampisti amparanacapwa jupanacjjar uchapjjäna. Ucatwa jupanacajj Kollan Ajayu catokapjjäna.\n18. Simonasti uñjänwa apostolonacaru amparanacapamp mayninacar lokjjatasin Kollan Ajayu catokayatapa. Ucatsti jupajj kollk churañ munäna, aqham sasa:\n19. —Nayar uca ch'am churapjjaraquita, cunapachatï nayajj qhitjjarus amparanacajj uchcä ucqhajja, jupajj Kollan Ajayu catokañapataquiraqui —sasa.\n20. Pedrosti juparojj sänwa: —Kollkemajj jumamp chic tucuspan. Diosajj churqui ucajj, janiw kollkemp alasiñäquiti.\n21. Jumanjja janiw wact'ctamti catokañamajja, ni asquïcaractas ucataquejja. Chuymamasti janiw chekäquiti Dios nayrakatanjja.\n22. Uca ñankha amtäwimjja apanucum. Ucatsti Diosar mayisiraquim, inach jupajj perdonätam uca chuymaman jan wali lup'itamatjja.\n23. Nayajj yatsmawa juman chuymamajj sinti jucha lurañamp phokhantatawa, uqhamarac ñankha luräwinacampi ñach'antataraquïtawa.\n24. Simonasti ucjjarojj sänwa: —Jumanacajj Tatituruy mayirapipjjeta, cuntï sapquista ucanacajj jan nayjjar jutañapataqui —sasa.\n25. Apostolonacasti Diosan arunacap parlasinjja, Samarianquir yakha jisc'a marcanacanwa khespiyasiñ suma arunac yatiyapjjäna. Ucatsti Jerusalenaruw cutjjapjjaraquïna.


Jan pantjasis liytʼaña | Sum liytʼañataki yatichañataki\nJan pantjasis liytʼaña\n¿KUNSA LURAÑAMA? Kunjam qellqatäkitï ukhampachwa jachʼat liytʼañama.\nSum wakichtʼasim. Kunatsa uka arunakajj qellqasïna ukwa yatjjatañama. Arut aru liytʼañat sipansa, walja arunak liytʼañatakiw chʼamachasiñama. Janiw arunak yaptʼañamäkiti ni apaqañamäkisa, janirakiw mayjtʼayañamäkisa. Signos de puntuación ukanak respetañamawa. Sañäni, puntonaka, comanaka, jisktʼanaka ukat yaqha ukhamanaka.\nSumti liytʼaskta janicha uk yatiñatakejja, mayniruw istʼañapatakejj mayisma, ukhamatwa jupajj kunansa pantjasta uk sätam.\nKunjamtï arsusiñapäki ukham arunak liytʼam. Kunjamsa mä arojj arsusiñapa uk jan yatksta ukhajja, liytʼkta uka qellqatan grabacionapwa istʼasma, jan ukajj sum liytʼañ yatipki ukanakampiw yanaptʼayasisma.\nArunak qhan arsum. Arunak sumwa liytʼañama, janiw pʼeq alintañamäkiti, laksa sumwa jistʼarañamaraki. Arunak qhan arsuyañatakiw chʼamachasiñama (pronunciar bien todas las sílabas).\nKunjamtï jaqenakajj sapür parlasipki ukham liytʼañatakiw chʼamachasiñama.\nSum liytʼañataki yatichañataki: Jan pantjasis liytʼaña


Marka irpirinakax 26075 Jisk'a Kamachw Benin juk'amp uywachapxañapatak mayjt'ayawiyapxi\n29075 Jisk'a Kamach mayjt'ayawiyapxi (Jamuqa: UCP)\nEvo Morales Jilïr Irpirix 3973 Jisk’a Kamach jichhürux uñt’ayawiyi, uka kamachix 26075 Jisk’a Kamachrak mayjt’ayi, ukanx quqanakat lawa apsuñatw arsuta, jichhax Beni uywachirinakan juk’amp uywachapxañapatakiw ukax mayjt’ayataraki.\n“Janiw llakisipxatapatak jallallt’añ munktti jan ukax aka Jisk’a Kamach mayjt’ayañ departamenton qullqichirinakax p’iqicht’apxi ukatw jallallt’tha, juk’ampis uywachirinakaru. Markasar ist’asax nayax akham amuytha: janiw juk’amp yäqata departamentonakax utjkaspati, taqiniw kikipat yäqatäñasa” sasaw sawiyi.\n3973 Jisk’a Kamachix 26075 Jisk’a Kamachin 5ïr artículop mayjt’ayi. Santa Cruz departamentompin Benimpinx yapuchañampitak uywachañampitakix quqanakax tinkuyatäspawa, maynin uraqipansa waljanin uraqipansa, ch’umi uraqinak jan tukjañ amtarjama, Autoridad de Fiscalización Control Social de Tierras ABT ukan amtat amtanakarjama, paypach departamenton uraq apnaqañ amtaparjama, jark’jas phichsusiñapas iyawsatarakiwa, utjki uka amtanakarjama, uraq apnaqañ amtax utjki ukhamarjama sasaw jichhür uñt’ayat kamachinx saraki.\n“Qullqichäwin jiltatapax Bolivia markan saräwipäkaspas ukhamäxiwa, taqinirakiw ukham jiltaskañapatakikix uñjañasaraki” sasaw Jilïr Irpirix arsuwiyi.\nJutir phaxsiw Boliviatx Chinarux aychax aljatäxani, yaqhanakaw jiwasat alasiñ qalltasipki sasins sawiyarakiwa./RAR


Diosan Reinopan atipjäwinakapa: Markanakan leyinakaparjam phoqasaw Jehová Diosan Qhanañchirinakapajj suma yatiyäwinak yatiyapjje | Diosan Reinopa\nChʼeqa: Mä jilataruw Eindhoven sat markan yatiyatapat carcelar apañatak katuntasipki (Países Bajos, 1945 marana); kupi: Kawkhantï jakaskta ukanjja, ¿Diosan arunakap yatiyañajj jarkʼatati?\nDiosan Reinopan atipjäwinakapa: Markanakan leyinakaparjam phoqasaw suma yatiyäwinakajj yatiyasi\nUTAT uta yatiykasin polician autopas warartʼasis jakʼachasisinkaspa ukham amuytʼañäni. Yatiyir masimampiw mä chachar parlañ qalltapjjtajja, ukhamaruw polician autopajj jumanak nayraqatar saytʼi ukat autot mistunisajj akham sasaw policiajj jisktʼapjjtamjja: “¿Jumanakat utat uta Bibliat yatiyasipkayäta? ¡Waljaniw jumanakat quejasipjje!” sasa. Jumasa ukat yatiyir masimasa, wali respetompiw ‘Jehová Diosan Qhanañchirinakapäpjjtwa’ sasin sapjjtajja. ¿Kunas jichhajj paspachäni?\nMarkamanjja, ¿kunjamsa marka apnaqerinakajj Jehová Diosan Qhanañchirinakapar uñjapjjäna? ¿Diosar yupaychañan jarkʼatäpjjtati? Jilat kullakanakan walja maranak wal chʼamachasipjjatap laykuw yaqhep markanakan Diosar yupaychañajj jan jarkʼatäkiti, jupanakajj ‘autoridadanak nayraqatanwa arsuwayapjje ukat qhespiyasiñ arunaksa arjjatawayapjjarakiwa’ (Fili. 1:7). Cheqansa, Jehová Diosan Qhanañchirinakapajj kunjamsa tribunalanakan atipjawayapjje uk yatjjatañaw Diosar jukʼamp confiyañatakejj yanaptʼistani. Uka toqetwa aka jaljan mä qawqhanak uñjaskañäni. Tribunalanakan juicionak atipjawayktan ukanakajja, Diosan Reinopan apnaqjjatapwa uñachtʼayistu, janiw chʼamasampikejj ukanak atipjkasänti.\nJichhürunakanjja, Ley yatichiri Gamaliel sat chachjamaw yaqhep juezanakajj Diosan markapar arjjatapjje.\nDiosan gobiernoparukiw yanaptʼapjje\nPoliticar jan mitisipjjatapatwa Jehová Diosan Qhanañchirinakapajj wali arknaqat uñjasiwayapjje, ukampis mä qawqha autoridadanakaw jupanakar arjjatawayapjje.\nDiosar libre yupaychañatakiw chʼamachasipjje\nDiosan Reinopan utjki uka leyinakarjam sarnaqañatakiw Diosan servirinakapajj chʼamachasiwayapjje.


¿Kunatsa Diosajj tʼaqhesiñanak jan jankʼak tukjkpacha? | Parltʼasipkiwa\nYatiyañataki | Enero 2014\n¿Kuna arutsa liytʼäta? Afrikáans Albanés Alemán Amárico Armenio Aymara Azerí Azerí (alfabeto cirílico) Birmano Brasil markan amparamp parlirinakataki Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Cibemba Cingalés Colombia markan amparamp parlirinakataki Congo Coreano Criollo haitiano Croata Danés Efik Enzema Eslovaco Esloveno España markan amparamp parlirinakataki Español Estados Unidos markan amparamp parlirinakataki Estonio Ewé Finlandés Francés Ga Georgiano Griego Hebreo Hiligaynon Holandés Húngaro Ibo Ilocano Indonesio Inglés Islandés Italia markan amparamp parlirinakataki Italiano Japonés Japón markan amparamp parlirinakataki Kaonde Kazajo Kikuyu Kimbundu Kiniaruanda Kirguís Kirundi Letón Lingala Lituano Luganda Luo Macedonio Malayo Malgache Maltés Maya Mongol México markan amparamp parlirinakataki Nepalés Ngäbere (o guaymí) Noruego Nyaneka Otetela Papiamento (Aruba) Perú markan amparamp parlirinakataki Polaco Portugués de Brasil Quechua boliviano Rumano Rusia markan amparamp parlirinakataki Ruso Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Silozi Sranangtongo Suajili Sueco Tagalo Tahitiano Tai Tigriña Tshiluba Tsonga Tsuana Tumbuka Turco Twi Tártaro Ucraniano Umbundú Urdu Vendal Vietnamita Xhosa Yoruba Zulú Árabe\nJEHOVÁ DIOSAN QHANAÑCHIRIPAMPIW PARLTʼASKI\n¿Kunatsa Diosajj tʼaqhesiñanak jan jankʼak tukjkpacha?\nJehová Diosan mä Qhanañchiripaw vecinopampi parltʼaski. Uk uñjksnas ukham amuytʼañäni, Jehová Diosan Qhanañchiripajj Mishel satawa, jupajj Sofía sat mä warmiruw wasitampi visittʼaski.\nTʼAQHESTAN UKHAJJ ¿KUNJAMAKIS DIOSAJJ JIKJJATASPACHA?\nMishel: Sofía ¡kamisaki! Walikpun utamankasktajja.\nSofía: Jïsa, jumar uñjasajj kusisiraktwa.\nMishel: Tʼaqhestan ukhajj kunjamakis Diosajj jikjjatasi uka toqetwa pasïrin parlaskayätanjja. * Jaya tiempow ukham jisktʼasjjta sasaw saskayätajja, yamas mamaman mä chijir purtʼasitapatjja jukʼampiw ukham jisktʼasiyäta sarakiyätasä. Jichhajj mamamajj ¿kunjamäskisa?\nSofía: Awisajj walikïskiwa awisajj janiraki, ukampis jichhajj walikïskiwa.\nMishel: Walikjjay walikïskchi. Ukham jan walin uñjasiñajj wali chʼamäpachawa.\nSofía: Jïsa, ukajj ukhamawa, kunapachkamarak ukham tʼaqhesiskakiñäni sasaw awisajj jisktʼasta.\nMishel: Ukham jisktʼasitamajj walikïskiwa. Pasïrin parlaskayätan ukhajja, niyakejjay Diosajj wali chʼamanïchejja, kunatsa tʼaqhesiñ jan jankʼak tukjpacha sasaw jisktʼaskayäsma.\nSofía: ¡Ah jïsa! Amtasisktwa.\nMishel: Bibliajj uka toqet kamsisa uk janïr qhanañchtʼkasajja, pasïrin kunanakatsa parltʼawaytan uk mä qawqhanak amthaptʼañäni.\nMishel: Nayraqatjja, Biblia qellqaskäna uka tiemponakanjja, suma chuyman mä chachaw ¿kunatsa Diosajj tʼaqhesiñanak jan jankʼak tukjpacha? sasin jisktʼasïna. Ukat Diosajj janiw jupar toqenoqkänti, jukʼamp iyawsäwiniñamawa sasas janirakiw siskänti, ukwa pasïrin yateqaskayätanjja.\nSofía: Nayajj uk janiw yatkayätti.\nMishel: Ukat Jehová Diosajj tʼaqhesktan ukhajj kunjamsa Jupajj jikjjatasi uksa yateqawayaraktanwa. Kunapachatï markapajj tʼaqheskäna ukhajja, Jehová Dios ‘Tatitojj ayqopjjatap uñtanïnwa, arnaqasitanakapsa istʼänwa’ * sasaw Bibliajj qhanañchi saskayätanwa. Ukhamajja, Diosajj tʼaqhesitanakasjja, uñjiwa ukat sinttʼasirakistuwa.\nSofía: Ukhamajj sinttʼaspachistuya.\nMishel: Ukat niyakejjay Diosajj wali chʼamanïchejja, kunjamatsa jan walinak chhaqtayapuniniwa sasaw amuytʼawayaraktanjja.\nSofía: Ukpï jan sum amuyktejja, Jupatï jan walinak chhaqtayañatak chʼamanïchejja, ¿kunatsa jan jankʼak tukjpacha?\n¿KHITIS CHEQ PARLASKÄNA?\nMishel: Bibliankir Génesis librot amuytʼañäni, Adanampin Evampin sarnaqäwipat ¿yattati?\nSofía: ¡Ah jïsa! Iglesianwa uk yatichapjjetu. Janiw mä qoqat manqʼapjjätati sasaw Diosajj säna, ukampis jupanakajj janiw istʼapkänti.\nMishel: Ukhamawa. Ukampis uka nayrajj kunas pasatayna uk yatjjatañäni, kunatsa jaqenakajj tʼaqhestan uka toqetwa qhanañchi. Génesis 3 jalja ukat 1 tʼaqat 5 tʼaqakam ¿liytʼasmati?\nSofía: Kun janisti, akham siwa: “Diosasti taqe animalanak lurkatayna ukanak taypinjja katarejj wali chʼikhïnwa taqe animalanakat sipansa, ukatsti warmiruw jisktʼäna akham sasa: ‘¿Ukhamajj Diosajj sapjjtamti: “Janiw kawkïri qoqan achunakapsa manqʼapjjätati” sasa?’ Warmisti ukjjarojj sarakïnwa: ‘Kawkïri qoqan achupatsa manqʼasipkakiristwa, chika taypinkki uka qoqan achunakapakwa janejj manqʼapkiristtejja. Diosasti sapjjarakituwa: “Janiw uka qoqan achupjja manqʼapjjätati ni llamktʼapjjätasa. Manqʼapjjäta ukhasti jiwapjjataw” sasa’. Kataristi warmirojj sänwa: ‘Janiw ukajj cheqäkiti, kʼariwa. Janiw jiwapkätati. Diosajj yatiwa, kunapachatejj jumanakajj uka qoqan achunakapata manqʼapjjasma ukkhajj yatipjjasmawa kunatejj askïki, ukhamarak ñanqhäki ukanakjja, ukatsti Diosjamäpjjasmawa’ sasa”.\nMishel: Yuspära. Uka jiskʼa tʼaqanakat amuytʼañäni. Eva warmiruw mä katarejj jan ukajj asirojj parljjayäna sasaw nayraqat qhanañchi. Ukat yaqha jiskʼa tʼaqanakanjja, Supayaw asiru toqnäm parläna sasaw qhanañcharaki. * Ukat Supayajj kuna qoqattï Diosajj janiw manqʼapjjätati siskäna uka toqetwa Evar jisktʼäna. Jumanakatï jan istʼapkitäta ukhajj ¿kunaw pasani sasas Diosajj Adanampir Evampir säna?\nSofía: Jumanakajj jiwapjjätawa sasarakis sänjja.\nMishel: Jïsa ukhamawa. Ukjjarusti Supayajj Diosaruw kʼarintäna. Akham sänwa: “Janiw ukajj cheqäkiti, kʼariwa. Janiw jiwapkätati” sasa. Diosarojj kʼariwa sasaw säna.\nSofía: Uk janipuniw istʼirïkti.\nMishel: Kuntï Supayajj Diosjjat siskäna ukajj cheqati janicha ukajj tiempompiw yatisiñapäna. ¿Kunatäpachas uk yattati?\nSofía: Mmm... janiw yatkti.\nMishel: Akham amuytʼañäni. Nayajj jumat sipan jukʼamp chʼamanïtwa sasin sirisma ukhajja, ¿kunjamatsa ukajj cheqati janicha uk yatisma?\nSofía: Inas chʼam yantʼasiñ wakischispa.\nMishel: Ukaw wakisispa. Mä jathi qʼepi utjaspa ukat khitiy aptsna ukarjamaw khitis wali chʼamanïtan uk yatsna. Uk yatiñajj janiw chʼamäkaspati.\nSofía: Jïsa, amuytwa.\nMishel: Ukampis janiw honradökiti sasin jumat parlirista ukhajja, ukajj cheqati janicha uk yatiñajj ¿jukʼamp chʼamäjjaspajjaya?\nSofía: Jïsa, jukʼamp chʼamäspawa.\nMishel: Maynejj honradot janicha ukajj janiw aleq chʼam yantʼasisak yatiskaspati.\nSofía: Ukajj cheqäskapuniwa.\nMishel: Juman honradötam yatipjjañapatakejja, tiempow munasispa, ukhamat kunjam jaqëtas uk uñjapjjañapataki.\nSofía: Jïsa, ukajj walïspawa.\nMishel: Wasitampi Génesis libro uñjjattʼañäni. Nayaw Diosat sipan jukʼamp chʼamanïta ¿sasat Supayajj sispachäna?\nSofía: Janiw ukham siskänti.\nMishel: Uktï saspänjja, Diosajj jankʼakiw ukajj kʼarïtap uñachtʼayaspäna. Ukampis Diosajj janiw honradökiti sasaw Supayajj saskäna. Mä arunjja, Eva warmirojj akham siskaspas ukhamänwa: “Diosajj kʼarintasktamwa; nayaw cheq parlasksma” sasa.\nSofía: Ukham kʼarisitapastï.\nMishel: Diosajj wali yatiñaniwa ukatwa kuntï Supayajj siskäna uk qhanstañapatak tiempo churäna. Ukhamatakwa khitis jupanakat cheq parlaskäna ukajj yatisispäna.\n¿KUNAMPSA SUPAYAJJ SISPACHÄNA?\nSofía: Ukhamajj Eva warmejj jiwjjäna ukhay Diosan cheq parlaskatapajj qhan amuyasjjpachänjja.\nMishel: Ukham sañjamäspawa. Ukampis Supayajj janiw ukak siskänti. Mayampi 5 jiskʼa tʼaqa uñjjattʼañäni. ¿Kunampsa Supayajj Eva warmir sispachäna?\nSofía: Uka qoqan achunakap manqʼapjjäta ukhajja, kunatï askïki, ukhamarak ñanqhäki uk yatipjjätawa sasaw säna.\nMishel: Ukhamawa, ukat manqʼantapjjasma ukhajja, “Diosjamäpjjasmawa” sasaw sarakïna. Ukampejj kunatï askïki ukanakatsa Diosajj jaqenakar jarkʼkaspa ukhamwa amuyayäna.\nMishel: Uk sasajj Diosaruw kʼarintaskarakïna.\nSofía: ¿Kunjama? Janiw sum amuykti.\nMishel: Ukham sasinjja, Supayajj Diosan yanaptʼapajj janis wakiskaspa ukhamwa Evarojj amuyayäna ukat jiwasarus ukhamwa amuyayañ munistu. Jehová Diosajj kuntï Supayajj siskäna uk qhanstañapatakejj tiempwa Supayar churäna. Ukatwa mä qawqha tiempo aka oraqen apnaqañapatak jaytäna. Ukhamïpanwa jichhürunakan walja tʼaqhesiñanakajj utji, kunattejj Supayaw aka oraqjja apnaqaski, janiw Diosajj apnaqkiti. * Ukampis suma yatiyäwinakaw utji.\nSofía: ¿Suma yatiyäwinaka?\nMishel: Jïsa, Bibliajj pä suma yatiyäwinakwa Diosat yatichistu. Mayajj akawa: kunapachatï tʼaqhesktan ukhajja, Jehová Diosajj uñjaskistuwa. Kuntï David reyejj qellqkatayna uk Salmo 31:7 jiskʼa tʼaqan liytʼañäni. Jupajj jakkäna ukhajj wal tʼaqhesïna ukampis kamsänsa Diosarojj uk uñjañäni. ¿Uka jiskʼa tʼaq liytʼasmati?\nSofía: Jïsa, akham siwa: “Khuyapayasiñam laykuw kusista, kʼuchirasirakta. Jumaw llakinakajj amuyistajja, jakañajjan chijinakap uñjaraktajja”.\nMishel: Davitajj wals tʼaqheskchïnjja, Jehová Diosajj jupar uñjaskatap yatiñajj wal chuymachtʼäna. Jehová Diosajj taqe kunwa uñjaski, kunanakas tʼaqhesiyistu uk jaqenakajj janis amuyapkchejja, Jupajj sumwa amuyistu. Uk yatiñajj ¿jumar chuymachtʼaraktamti?\nSofía: Jïsa, walpun chuymachtʼitu.\nMishel: Payïr suma yatiyäwisti akarakiwa: Diosajj janiw wiñayatak tʼaqhesiñas munkiti. Ukatwa Supayan apnaqat akapachajj niyaw tukjatäni sasin Bibliajj qhanañchi. Ukat kuna jan walinakatï tʼaqhesiyaskistu ukanaksa chhaqtayarakiniwa, kunatï mamitamarusa tʼaqhesiyki ukat jumarus tʼaqhesiyktam uksa chhaqtayjjarakiniwa. Diosajj niyaw taqe jan waltʼañanak chhaqtayjjani sasajj kunatsa sistan uk qhanañchtʼañatak maya seman jutirïsta ukajj ¿walikïspati? *\nSofía: Jïsa, walikïspawa.\n¿Biblia toqet kuna jisktʼamas utjiti? Kuntï Jehová Diosan Qhanañchirinakapajj lurapki jan ukajj yatichapki uka toqet ¿kuna jisktʼamach utji? Ukhamächi ukhajja, jupanakar uñjkäta ukhaw jisktʼasma. Jupanakajj taqe chuymaw qhanañchtʼapjjätam.\n^ tʼaqa 7 “Jehová Diosan Qhanañchiripampiw parltʼaski” siski uka yatichäwi Yatiyañataki julio 1, 2013 revista uñjjattʼäta. Ukat Internetanjja, www.jw.org/ay cheqanwa utjaraki.\n^ tʼaqa 17 Salmo 106:44 uñjjattʼäta.\n^ tʼaqa 26 Apocalipsis 12:9 uñjjattʼäta.\n^ tʼaqa 55 Juan 12:31; 1 Juan 5:19 uñjjattʼäta.\n^ tʼaqa 61 Jukʼamp yatjjatañatakejja, ¿Kunsa Bibliax chiqpachapuni yatichi? sat libron 9 jaljap uñjjattʼäta, uka qellqatajj Jehová Diosan Qhanañchirinakapan luratawa. Ukat Internetanjja, www.jw.org/ay cheqanwa utjaraki.\n¿Niyat akapachajj tukuspachäni?\nAkapachajj janïr tukuskani ukhajja, jaqenakajj kunayman jan walinak lurapjjani sasaw Bibliajj qhanañchäna, kunjamsa uka arunakajj phoqasiski uk yatjjatam.\nNAYRÏR PAGINAN PʼEQEÑCHÄWIPA ¿Jiwañajj qawqha chʼamanisa?\nNAYRÏR PAGINAN PʼEQEÑCHÄWIPA Jan jiwañatakejj ¿kunsa lurawayapjje?\nNAYRÏR PAGINAN PʼEQEÑCHÄWIPA Janiw taqe kunas jiwañar tukuskiti\nA CONVERSATION WITH A NEIGHBOR ¿Kunatsa Diosajj tʼaqhesiñanak jan jankʼak tukjkpacha?\nBIBLIAT YATJJATASAW NAYRA JAKÄWINAKAPJJA JAYTAWAYAPJJE “Jehová Diosajj janiw nayat armaskitänti”\nText Aka archivonakanwa qellqatanak apaqasma YATIYAÑATAKI Enero 2014 | ¿Jiwañaruti taqe kunas tukusjjpacha?\nEnero 2014 | ¿Jiwañaruti taqe kunas tukusjjpacha?\nYATIYAÑATAKI Enero 2014 | ¿Jiwañaruti taqe kunas tukusjjpacha?\nDiosajj tʼaqhesir uñjkistu ukhajj ¿sinttʼaspachïstuti?


Kunjams mä jisk’a japonesa markaj trenes ukar unch’ukirinak utjayi · Global Voices Aymarata\nJaqukipäw uñt'ayata/apkatata 27 Llamayu phaxsi 2017 23:04 GMT\nAka blog ullart'apxañäni Ελληνικά, Malagasy, русский, Română , Español, Italiano, English\n«Hitachi Class 800. York». Foto del usuario Carl Spence en Flickr. Licencia: Attribution-NonCommercial 2.0 Generic (CC BY-NC 2.0).\n6 uru achuqa phaxsitx niya 30 000 jaqiw Kudamatsu, Yamaguchi, markan kallinakapanx tren diesel-eléctrico serie Class 800 Hitachi phawrikan lurt'at tren ukar uñjañatakiw jikxatasipxatayna, oeste de Tokio uksatx 900 tupu sarañan jikxatasiraki.\nJichha jayp'ux Reino Unido uksa markar mä tren ukaw apayata, Kudamatsu, Yamaguchi uksanx 30 000 uñch'ukirinakaw jikxatasipxi.\nPuerto uksar vagón ukar apayatax markar uñt'ayatänwa. Kudamatsu, jisk'a markax 55 000 markachiriniwa,janiw mä centro turístico ukham uñt'atakänti. Ukampirus turismo ukax Japón markanx pisiqtatawa, turistico uksax juk'akiw utji. Japón markanx turistico uksar juk'amp sartayañatakiw aka qalltáwix utji.\nKudamatsu uksankir Alcalde-x akham qillqt'i:\nKallinakanjam vagones apayañatak amtax wali askinwa. Phawrikat puertokamax 4 kilómetros [2,5 millas] ukch'a sarañakinwa, 30 000 jaqin uñkatañatak tantacht'asitapax askinwa,Kudamatsu uksan askinpun suyt'apxäna. Aka amtampix nayrar sarantasipkakpana!\nJapón markar qawqhanis purt'anipx uka jakthapt'añax ch'amakiwa, aka «machaq turismo«, ukax Japón markan trenenanak phawrik ukax waljaniruw purt'ayäni, vagones de tren, puerto Reino Unido uksar apayk ukax walja jaqiruw uñjt'ir purt'ayawayi.\nTren Class 800 wali askiwa,Japón markan tren serie 681 ukar uñt'atawa ukax Japón markan Osaka ukat costa uksanakaruw purt'awayi. Tren 681 ukax 160 km/h (99 mph) ukch'a jaliriwa.\nWaljan jikxatasitapax muspkañänwa:\nJichhüruw ajanuy ajanuy Hitachi uksan lurt'at trenanakar uñkat'ata. Irnaqáwit jutasin uñjir sarañ munayäta, ukampirus kallinx jaqix walipuninwa, janiw sum uñjañ atkayäti. Ukhamipans televisión uksaw uñjta. Ukham walja jaqir uñjasax wal muspayätxa… Kudamatsu uksat waljaniw sarapxatayna!\nYaqha markanakax Japón markatx trenanakan lurasiñapx munapxarakïnwa, Kudamatsu uksan tren turistico utjatapatx jank'akiw uñt'ayapxäna.\nHakata, Fukuoka uksana isla occidental Kyushu uksana, qillqt'i:\nKamisaki! kunjamatï wasürux jumanakax uñjapxta, Kudamatsu, Yamaguchi, uksanx mä wakicht'äwiw utjäna, mä machaq tren ukaw fábrica de Hitachi uksat puerto uksakam apayatäna, ukatx walja uñjir munirinakaw uñjir purt'apxäna. Chiqpach arsuñataki, JR West Japan jupax puerto de Hakata uksanx walja trenanak katuqäna ukanakax servicio superexpreso de Shinkansen ukatakinwa.\nVagones, clase 800,Kudamatsu uksat Reino Unido uksaruw apayata Programa Intercity Express, Gran Bretaña uksataki.\n— Great Western Route (@networkrailwest) 30 de junio de 2016\nLondon Paddington uksan mayïr plataforma uksan tren, ukax Green Machine, clase 800 ukaw niyaw Occidente uksar sarxäni.\nJapón ukat Reino Unido markanakan tren juk'amp lurañ amtax utjki, ukax 700 irnaqiritakiw irnaqaw utjayaspa, japonés jilïr irpirix Gran Bretaña uksan Brexit ukax akat qhiparux qullqit pisiqt'aw inas utjichisp sasin saraki.\nKunapachatï, Kudamatsu uksan puerto uksar apayatäkan ukhax waljanipuniw uñch'ukir purintapxäna taqi ukatw yatiyäwix uñt'ayasïna:


Bible in one year - Aymara Bible 1997 - May 28\n1. Salomonajj Egiptonquir reyimpiw familiaru tucüna, jupasti phuchapampiwa casarasïna, ucatsti Davidan marcaparuwa irpäna, cunapachatï palaciopasa, Tatitun templopasa, uqhamarac muytpacha Jerusalén perkasa luraña tucuyasiscäna ucapacha.\n2. Ucapachcamasti jakenacajja sacrificionaca loktasipcänwa, yakha diosanacar loktaña alto kollu patanacana, ucqhacamajj janiw luratäcänti Tatitutaqui mä templo uca laycu.\n3. Salomonajj Tatituruwa munäna, uqhamaraqui David awquipan leyinaca utt'ayätaqui ucanacsa phokharaquïnwa, jupa pachpasa alto kollu patanacana sacrificionaca, inciensonaca loktcchïna ucasa.\n4. Uca pachparaquiw Gabaón chekarusa saräna sacrificio ucan loktañataqui, uca chekasti wali aytata alto chekänwa uca laycu. Uca chekansti waranka nact'at sacrificionacwa loktäna.\n5. Mä arumasti Gabaón chekanjja, Tatituw samcana Salomonaru uñstäna, aqham sasa: “Mayita cuntï jumajj muncta uca, nayasti churämawa” —sasa.\n6. Salomonasti ucjjarojj sänwa: “Jumajj David awquejjarojj wali suma chuymampiwa uñjayätajja, jupajja sirvïyätamwa juman nayrakatamanjja jumampiwa sarnakäna cheka lurañampi, cheka chuymampi uca laycu. Ucataracwa jumajja wali suma chuymampiraqui juparu uñjaraquïyätajja, uqhamaraquiw mayni yokaparusa tronoparu kont'asiyaractajja, cunjämatejj jichhajja lurasqui uqhama.\n7. Juma Tatit Diosajjawa reyita uchistajja David awquejj lanti, nayajj mä wawa waynaquïctsa jan yatiñani ucasa.\n8. Ucampis jichhajja jumajj ajllisctasa uca marca nayrakatanctwa; uca marcasti wali jach'awa, waljätapatsti janiw jact'añjamäquiti, kawkhätapasa amuyt'añjamäquiti.\n9. Jichhasti churitaya yatiñ cancañ chuyma aca marcaru apnakañataqui, uqhamarac uñt'añataqui cunatejj asquïqui, jan walïcaraqui ucanaca; ¿qhitiraqui aca walja jakenacamarusti apnakaspasti?” —sasa.\n10. Tatitutaquisti asquïnwa Salomonan uqham mayitapajja.\n11. Ucatsti sänwa: “Jumajja cunatsa uqham mayistajja, janiw mayquistati jaya maranaca jacaña, ni kamir cancañsa, ni uñisirinacaman jiwañapsa, jan ucasti maytawa yatiñ cancaña ist'añataqui uqhamarac apnakañataquiraqui.\n12. Nayajj phokhäwa cuntï mayquista ucjja. Nayajj chursmawa yatiñ cancaña, ch'iqhi cancaña, uqhamjja jumat nayrjja janiw qhitis yatiñanïcänti, ni jumjjarusa yatiñanïcaniti.\n13. Uqhamaraquiw churaracsma kamir cancañanaca, uqhamarac jach'a cancaña, ucanacsti janiw jumajj mayquistati, jumjama yakha reyejja take jacañamanjja janiw utjcaniti.\n14. Jumatejj nayan munañajja luräta, uqhamarac leyinacajjsa, camachi arunacajjsa phokharaquïta, cunjämatï David awquimajja lurcäna uqhama, ucatjja jaya maranaca jacañwa churäma” —sasa.\n15. Salomonajj iquita sartasinjja amuyasïnwa mä samcätapa. Ucatsti cunapachatï Jerusalenaru purïna ucqhajja, saränwa Tatituna sumar mantaña arcapa nayrakataru, ucatsti loktänwa nact'at sacrificionaca, uqhamarac sumancthapiñataqui sacrificionaca. Ucatsti take yanapirinacaparuwa jach'a mank'añanaca mank'ayaraquïna.\n16. Qhä urunacanjja reyin ucarojj jutapjjänwa pä jan wali sarnakeri warminaca. Cunapachatï reyin nayrakatapancapcäna ucqhajja,\n17. jupanacatjja maynïrejj sänwa: —¡Ay jach'a rey! Aca warmimpi nayampisti mä pachpa utanacwa jacasipjjta, ucatsti nayaw nayrakata wawanïta jupampi jaccasina.\n18. Quimsüru nayan wawanïtajjata sarakatarusti, uqhamaraquiw aca warmejj wawachasiraquïna. Nanacasti pani chicaquïpjjayätwa, janiw utanjja yakha jakejj nanacamp chicajj utjcänti; nanac paniquipunïpjjäyätwa.\n19. Ucampis mä arumawa aca warmina wawapajja jiwjjäna, jupajj wawapar icjjatasitap laycu.\n20. Ucatsti jupajj chica arumaruwa sartasïna, uccañcamasti nayajj iquiscäyätwa, ucatsti jac'ajjata wawajjaru apakasinjja jupampi chicaw iquintayasi, naya jac'arusti jiwat wawaparaqui iccatayitu.\n21. Wali alwatasti wawajjar ñunt'ayasï sista ucqhajja, wawajj jiwataquëjjänwa. Ucatsti uru khanan uñjasinjja, amuyasïyätwa uca wawajj nayajj jan wawachascta uca wawätapa.\n22. Maynïr warmisti saraquïnwa: —Janiwa, nayan wawajjasti jacasqui ucawa, jumansti jiwatäquis ucawa, sasa. Ucatsti nayrïri warmejj ucjjarojj sänwa: —Janiwa uqhamäquiti, jiwatäqui ucawa juman wawamajja, nayan wawajjasti jacasqui ucaraquiwa —sasa. Uqhamawa reyin nayrakatapana parlasipcäna.\n23. Ucatsti reyejj lup'iñaruwa uchasïna aqham sasa: “Aca warmisti siwa jacasquiri wawajj jupancatapa, ucatsti jiwat wawajj maynincatapa; ¡ucampis maynejj uca pachparaquiw saraqui!” sasa.\n24. Ucatsti sänwa: —¡Mä espada aptanirapipjjeta! —sasa. Ucatjja espadjja reyin ucar apapcäna ucqhajja reyejj\n25. sänwa: —Jacasquiri wawaru payar qharjapjjam, ucatsti sapakat mayniru chicatcama churapjjam —sasa.\n26. Ucatsti jacasquir wawan taycapasti walipuniw wawapatjama llaquisiña kalltatayna, ucatsti reyirojj achict'asïnwa aqham sasa: —¡Ay jach'a rey! ¡Janiquiy aca wawarojj jiwayamti! ¡Aca warmiruqui wawjja churjjam! —sasa. Ucampis maynïr warmisti sänwa: —Jan nayataquïcpansa, ni jumataquïcpansa. ¡Payar qharjpan! —sasa.\n27. Ucjjarusti reyejj arsünwa aqham sasa: —Jacasquir wawjja qhaya warmiru churjjapjjam. Jan wawar jiwayapjjamti, jupawa chekpacha taycapajja uca laycu —sasa.\n28. Reyina uqham chekaparu uñjäwipjja take Israel marcpachawa yatipjjäna, ucatsti juparojj asquimpiwa uñjapjjäna, jupanacajj ajjsarapjjänwa Diosajj uca yatiñ cancaña churatapata chekaparu apnakañataqui uca laycu.\n1. Salomonasti take Israel marcpachan reyipänwa.\n2. Jupan yanapirinacapasti acanacäpjjänwa: Azarías, jupasti Sadoc sacerdoten yokapänwa;\n3. Elihoref uqhamarac Ahías ucanaca, jupanacasti kellkerinaca Sisa ucan yokanacapänwa; Josafat ucaraqui, jupasti reyin secretariopana Ahilud ucan yokapänwa;\n4. Benaía, jupasti ejerciton jilïripa Joiada ucan yokapänwa; Sadoc, uqhamarac Abiatar ucanacasti sacerdotenacäpjjänwa;\n5. Azarías, jupasti gobernadoranacapan jilïripa Natán ucan yokapänwa; Zabud, jupasti reyina wali aytata sacerdote Natán amigopan yokapänwa;\n6. Ahisar ucasti palaciona mayordomönwa, uqhamarac Adoniram ucaraqui, jupasti Abda ucan yokapänwa, jupajj impuesto apthapiña uca lurañaru uchatänwa.\n7. Salomonasti take Israel marcjjarojja utt'ayänwa tunca payan apnakerinaca, jupanacan lurañanacapajja reyiru familiapamppacharu take cuna mank'añanaca churañanacapawa utjäna. Sapa mayni jupanacawa marana mä phajjspacha take cuna churañanacapajj wact'äna.\n8. Uca tunca payani apnakerinacasti acanacänwa: Ben-Hur, jupasti Efraín kollunacatänwa;\n9. Ben-Decar, jupasti Macaz, Saalbim, Bet-semes, Elón, uqhamarac Bet-hanán ucanacataraqui;\n10. Ben-Hesed, jupasti Arubot, Soco chekatänwa, uqhamarac Hefer take orakenacataraqui;\n11. Ben-Abinadab, jupasti Dor sat take uca provincianacataraqui; warmipasti Tafat satänwa, Salomonan phuchapa;\n12. Ahilud ucan Baana yokapasti, Taanac, Meguido ucanacatänwa, uqhamarac take Bet-seán ucataraqui, ucasti Saretán ucamp chicänwa Jezreel ucata juc'amp aynachana, Bet-seán ucata Abel-mehola ucacama, Jocmeam ucatsa juc'amp qhurina;\n13. Ben-Geber, jupasti Galaad chekanquiri Ramot oraketa, ucatsti juparojj wact'araquïnwa uñjaña Galaad ucanquiri jisc'a marcanacaru, ucanacasti Manasés ucan Jair yokapancänwa, uqhamarac Argob uca orakenacasa, ucasti Basán chekanwa jicjjatasïna. Cawqhantejj sojjta tunca jach'a marcanacajj utjcäna jach'a perkanacani, uqhamarac bronceta cerrojonacani;\n14. Ido ucan Ahinadab yokapa, jupasti Mahanaim ucata;\n15. Ahimaas, qhititejj Salomonan Basemat phuchapampi casarascäna ucasti Neftalí ucata;\n16. Husai ucan Baana yokapasti, Aser ucata, uqhamarac Alot ucataraqui;\n17. Parúa ucan Josafat yokapasti, Isacar ucata;\n18. Ela ucan Simei yokapasti, Benjamín ucata;\n19. Uri ucan Geber yokapasti, Gad sat oraketa, ucasti amorreonacan Sihón sat reyipan orakepänwa, uqhamarac Basán ucanquir Og sat reyin orakeparaqui. Ucjjarusti mä gobernadoraw utjaraquïna take marcjjaru.\n20. Judá uqhamarac Israel ucan jakenacapajja jan jact'cayänwa, cunjämatï kota lacana walja ch'allajj utjquejja uqhama. Jilarquiriw utjäna mank'añasa, umañasa, ucatsti cusisiñawa jilancäna.\n21. Salomón reyiw take marcanacjjaru apnakäna Eufrates sat uca jawirata filisteonacana orakepcama, uqhamarac Egipto korpacama. Jupanacasti impuestonacwa pagapjjäna, ucatsti Salomón reyiruwa jaysapjjäna jupan jacañapcama.\n22. Salomón reyin sapüru mank'aña waquichayañapanjja sojjta waranka sojjta patacani kilo sumïri jac'u, uqhamarac tunca quimsani waranka pä patacani kilo jac'u,\n23. tunca orko vacanaca wali liq'inacata, pä tunca orko vacanaca suma pastompi uywata, uqhamarac pataca ovejanaca janiw jact'atäcänti tarujanaca, gacelanaca, gamos ucanacata sipana, uqhamarac liq'i jamach'inacata sipansa.\n24. Salomonasti apnakänwa Eufrates ucata inti jalsu toke orakenaca, Tifsa ucata Gaza chekacama, uqhamarac uca orakenquir reyinacarusa, ucatsti sumancañwa utjayaraquïna uca muytpacha orakenacaru.\n25. Salomón reyejj jaccäna ucqhajja Judá, Israel jakenacajja, Dan ucata Beerseba ucqhacamajja samarataquiw jacapjjäna uva alinac thiyana, uqhamarac higo alinac thiyana.\n26. Salomonansti ucjjarojj pusi waranka caballonacan utanacapaw utjäna carronacapan caballonacapa, uqhamarac tunca payan waranka caballería soldadonacaraqui.\n27. Ucatsti uca apnaquirinacapawa churapjjerïna cunanacatejj waquisqui ucanacjja, cuna phajjsitejj wact'qui ucana. Ucsti churapjjerïnwa Salomón reyiru, uqhamarac sart'irinacaparu, jan cunas pist'añapataqui.\n28. Cunapachatï jupanacar wact'cäna ucqhasti apayapjjänwa cawqharutejj waquiscäna ucqharu cebada, jichhu caballonacataqui, uqhamarac qhumuña uywanacataquisa.\n29. Diosasti Salomonarojja wali yatiñ cancañwa churäna, uqhamarac ch'iqhi cancaña, ucatsti wali amuyt'añaraqui kota lacan walja ch'allanacar uñtata.\n30. Salomonan yatiñ cancañapasti jilt'atänwa Egiptonquirinacata sipana, uqhamarac inti jalsu tokenquirinacata sipansa.\n31. Take yatiñan jakenacat sipansa juc'amp yatiñanïnwa: Etán ucat sipana, juc'amp yatiñanïnwa, jupasti Zera ucan wawapänwa; uqhamarac Hemán, Calcol, uqhamarac Darda ucanacat sipansa, juc'amp yatiñanïnwa, jupanacasti Mahol ucan wawanacapäpjjänwa. Uca yatiñ cancañapasti yatisiraquïnwa uca muytpacha take marcanacana.\n32. Jupasti quimsa waranca säwi arunacwa arsüna, uqhamarac apsuraquïna waranka pheskani k'ochu arunaca.\n33. Parlänwa kokanacata, uqhamarac alinacata, Libanonquir uca cedrota kalltasina perkanacana alquis uca ch'ojjña koranaccama; uqhamaraquiw parlaraquïna animalanacjjata, jamach'inacjjata, orakenjam katatnaktas sarnaker animalanacjjata, uqhamarac chawllanacatsa.\n34. Aca orakena take marcanacata, reinonacata, jakenacajj yatiñapata ist'apjjäna, ucanacajj jutapjjänwa Salomonan yatiñap toket ist'iri.\n15. Basán kollunacajj wali jach'anacawa, kollunacapajj wali khathanacawa:\n16. khatha kollunaca, ¿cunatarac Diosan utjasiñapatac ajllit kollur uñisipjjtasti? ¡Tatituw uca kollun wiñayatac jacani!\n17. Diosan nuwasiñ carronacapajj warank warankawa: Sinaí kollutpach Diosajj kollan chekawjarojj jutanti.\n18. Diosay, alajjpacharuw maqhattajja, catuntat jakenac anaquisa; churäwir uñtat jakenac catokastajja. Tatay, jumar kallcatir jakenacamppachaw jumar maqhatjjapjjtamjja.\n19. Tatitojj sapür jach'añchatäpan, Diosaw jan walt'añanacas apasqui, jupaw Diosasajja, khespiyasiñasasa.\n20. Diosasajj khespiyir Diosawa, jupaw wiñay jiwañat khespiyistaspa.\n10. Amuyt'asiri jakejj sumwa catokasi jupan asquipataqui toketäqui ucjja; jan amuyt'an jakesti janiw catokascaspati pataca cuti jawk'jatäcaspa ucasa.\n11. Jan ist'asiri pitthapir jakesti nuwasiñanacacwa thake, ucampis khoru qhitanacaw jupatac jutani.\n12. Jan amuyt'an ñankha amtäwin jakempi jiquisiñat sipansa, walïcaspaw wawanacap aparat khoru osampi jiquintasiñajja.\n1. “Khanacwa sapjjsma, qhititejj jan ovej uyu puncu chek mantqui jan ucasti yakhawjat mantqui ucajja, lunthatawa.\n2. Ucampis qhititejj puncu cheka mantqui ucajja, awatiriwa, ovej uñjiriraquiwa.\n3. Punc uñjiristi awatirin, mantañapataquisti punc jist'ari, ovejanacasti arupjja uñt'araquiwa. Ovejanacarojj sutipatcamwa jawsi, ovejanacarusti uyutjja ansuraquiwa.\n4. Uyut takpacha ovejanac ansusinsti, ovejanacan nayrakatapwa sararaqui, ovejanacasti arcapjjaraquiwa arup uñt'apjjatap laycu.\n5. Janiw mä jan uñt'atarojj arcapquiti, jan ucasti, juc'ampiw jupatjj chhuctapjje, jan yakhan arup uñt'apjjatap laycu.”\n6. Jesusasti aca uñacht'äwimpiw amuyt'ayañ munäna, ucampis jupanacajj janiw amuyt'apcänti cuntejj sañ muncän ucjja.\n7. Ucatsti Jesusajj wasitampiw saraquïna: —Khanacwa sapjjsma, nayätwa puncojja cawqui chektejj ovejanacajj mantqui ucajja.\n8. Take qhitinacatejj nayat juc'amp nayra jutapcän ucanacajj lunthatanacäpjjewa, ucampis ovejanacajj janiw yäkapquiti.\n9. Nayätwa puncojja; qhititejj naya chek mantcani ucajja, khespiyatäniwa. Cunjämatejj mä ovejajj uyuru manti, misturaqui, ucatsti pastonac jicjjataraqui, uqhamäniwa.\n10. “Lunthatajj jutiwa lunthatasiñataqui, jiwayañataqui, tucjañataqui, ucampis nayajj juttwa jacañanïpjjañamataqui, uqhamarac jilarquir jacañanïpjjañamataquiraqui.\n11. Nayätwa suma awatirejja. Suma awatirejj jacañapwa apt'asi ovejanacap laycojja.\n12. Ucampis qhititejj pago laycuqui awatqui uquïrejj kamaker jutir uñjasinjja ovejanacjja anarpäwayasina jaltawayjjaquiwa, jan cheka awatirïtap laycu ni ovejanacas jupanccaraquiti. Ucatsti kamakejj munañaparuw ovejanacjj caturi uqhamarac anatati.\n13. Aca jakejj jaltawayjjewa, pago catokañ laycuquiwa awatïna janiw ovejanac laycuti.\n14. “Nayätwa suma awatirejja; ovejanacajjsti uñt'asiractwa, ovejanacajjasti nayarojj uñt'asiraquituwa.\n15. Cunjämtejj Awquejjajj nayaru uñt'quitojja, uca pachparaquiw nayajj Awquirojj uñt'aracta; jacañajjsti ovejanacajj laycuw apt'asiracta.\n16. Utjaraquituwa yakha ovejanacajja, ucanacasti janiw aca uyuncquiti; ucanacarojj apaniñajjaraquiwa, jupanacasti ist'apjjetaniwa, ucatsti mä sapa tamaquiraquïniwa, mä sapa awatiriniquiraqui.\n17. “Nayajj jacañajjwa churta wasitampi catokañataqui, ucatwa Awquejjajj nayaru munasitu.\n18. Janiw qhitis jacañajj apakquituti, jan ucasti naya pachpawa munañajjat jacañajj churta. Munañanïtwa churañataqui, uqhamarac wasitat catokañataquisa. Acajj Awquejjan camachipawa.”\n19. Judionacajj aca arunac ist'asinjja, wasitampiw jupanac pura t'akjtapjje.\n20. Waljaniw jupanacat sapjjäna: —¿Cunatsa juparojj yäkapjje? Acajj ñankha ajayuniwa, lokheraquiwa —sasa.\n21. Mayninacasti sapjjaraquïnwa: —Janiw qhitis mä ñankha ajayunejj aqham parlcaspati. ¿Mä ñankha ajayunisti mä juyqhurojj nayrapjja kollaspati? —sasa\n22. Juyphi pachänwa Jerusalenansti templon urupwa fiestachasipcaraquïna.\n23. Jesusajj templonwa sarnakascäna, Salomonan Portalapa satäquis ucawjana.


Éxodo 40 QA97 - Tatitusti aqham sasaw Moisesarojj - Bible Search\nMoisesajj Jiquisiñ Carpjja Tatituruw lokti\n1Tatitusti aqham sasaw Moisesarojj parläna:\n2“Nayrïri phajjsi kallta urunjja sayt'ayätawa nayampi Jiquisiñ Carpa, Diosampi Jiquisiña Chekansa. 3Uca mankherusti uchätawa arca, ucatsti velompiraquiw jist'akaraquïta. 4Mankhëjjarojj ucharaquïtawa mesa suma asquicht'asa cunanacatejj mesaru uchañajj waquisqui ucanacsa, uqhamarac candelersa ucharaquim, uca patjjarojj uchjjaraquïtawa lamparanaca nina naqhayañataqui. 5Uqhamarac korita lurat altarsa ucharaquïtawa inciensotaqui arca uchatäqui uca nayrakataru, ucatsti warccataraquim cortinjja carparu mantañäqui ucqharu. 6Ucjjarusti ucharaquim sacrificionac nact'ayas loktaña altarjja, carparu mantañäquis ucqharu Diosampi Jiquisiña Lugar nayrakataru. 7Ucatsti ucharaquim jarisiñatac mä tinaja ucsti uchätawa Diosampi jiquisiña chekata sacrificio loktañ altarampi chicachica taypiru, ucatjja umwa ucaru phokha ucharaquïta. 8Ucjjarusti patiorojj cortinampiw muyuquipayaraquïta, uqhamarac patio puncurusa cortinampiraquiw ucharaquïta.\n9“Ucjjarojj loktaña aceitempiw uca carpar ch'allsüta, uqhamarac cunanacatejj uca mankhencqui take uca yänacarusa, uqhamatwa uca chekajj kollanäni. 10Uqhamarac loktaña aceitempejja ch'allsuraquïtawa sacrificio nact'ayas loktaña altararu take yänacapamppacharu, uqhamata suma loktata kollanansa kollana altaräñapataqui. 11Uca quipcaraqui uma uchaña tinajarusa, apjjatatäqui uca cayurusa aceitempejj ch'allsuraquïtawa, uqhamat loktatäñapataqui.\n12“Ucjjarusti irparaquïtawa Aaronaru, wawanacapampiru Diosampi Jiquisiña Lugaräqui uca puncuru, ucatsti umampiw jarekäta. 13Ucatsti Aaronarojj sacerdote isimpiw isintayäta, ucat aceitempiw warjjatäta uqhamata nayaru loktata sacerdotëjjañapataqui. 14Ucjjarusti wawanacaparuraquiw jawsäta, ucatsti túnica isinacampiw isintayaraquïta. 15Ucatsti aceitempiw jupanacar warjjataraquïta cunjämtejj Aarón awquipar lurctajj uqhama, uqhamata nayan sacerdotejjäpjjañapataqui. Aca aceitempi jupanacjjaru warjjatatasti wiñayataqui sacerdotëpjjañapataquiwa wawanacapan wawanacapataquisa.”\n16Moisesajj take cunwa cunjämtejj Tatitojj jupar siscäna uqhamarjama luräna. 17Uqhamasti Egiptota mistunjjatatsti, payïr mara kalltasirojj nayrïr uru, kallta phajjsinjja Tatitumpi Jiquisiñ Carpajj tucuyatäjjänwa. 18Moisesajj uca carpa sayt'ayañwa kalltäna nayrakatajj uchänwa poste tacnokañanaca, ucjjarusti tablanacaraqui ucharaquïna, uqhamarac ayjjata lawanacampi, ucjjarojj poste lawanacaraqui sayarayaraquïna. 19Ucatjja carparojj yapjjataraquïnwa Tatitumpi jiquisiñataquïqui, uca patjjarusti janjjatañanacampiw utachjjataraquïna cunjämtejj Tatitojj siscäna uqhamarjama.\n20Ucampis Moisesajj Diosan tunca camachi arunacapanïqui uca tablanacsti arca mankheruw apantäna. Ucjjarusti arcarojj morok'o lawanacwa ucharaquïna callañataqui, patjjarusti tapampiraquiw khopjjataraquïna. 21Ucatsti uca carpa mankheruw arcjja uchäna, ucampis velo sat cortinaraqui ucharaquïna arcaru imt'añapataqui cunjämtejj Tatitojj Moisesar siscäna uqhamarjama.\n22Ucjjarusti mesjja ucharaquïnwa Tatitumpi Jiquisiña Carpa mankheru, amsta tokeru, velotjja ankäjjaru. 23Mesa patjjarojja t'ant'anac sum uchäna Tatitun nayrakataparu, cunjämtejj Tatitojj siscäna uqhamarjama.\n24Ucjjarusti ucharaquïnwa candelero Tatitumpi Jiquisiña Carpa mankheru, mesata uñcatasiru, uca kollan chekat aynacha tokeru. 25Ucatsti lamparanacarojja ninjja naqharayänwa Tatitun nayrakatapanjja cunjämtejj Tatitojj Moisesar siscäna uqhamarjama.\n26Uqhamarac ucharaquïnwa korit lurat altara Tatitumpi Jiquisiña Carpa mankheru, velot nayräjjaru. 27Uca altarjjarusti suma k'apquir incienso nact'ayäna cunjämtejj Tatitojj siscäna uqhamarjama.\n28Ucjjarusti Moisesajj warccataraquïnwa cortinjja carpa puncu mantañaru. 29Ucjjarusti sacrificio nact'ayas loktaña altarwa ucharaquïna Tatitumpi Jiquisiñ Carpa mantaña puncu nayrakataru, ucatsti uca altarjjarusti uywanaca, grano achunaca apanipcäna ucanacwa nact'ayäna cunjämtejj Tatitojj siscäna uqhamarjama.\n30Ucjjarusti ucharaquïnwa mä tinaja uma uchañataqui, ucsti uchänwa Tatitumpi Jiquisiña Carpäqui ucata, sacrificio loktaña altaräqui uca taypiru, ucarusti uma phokhantaraquïna jarekasiñataqui. 31Ucatwa Moisesampi, Aaronampi, wawanacapampejja uma apsusajj jarisipjjäna amparanacapsa, uqhamarac cayunacapsa. 32Jupanacasti uqhamjja jarisipjjänwa Tatitumpi Jiquisiñ Carparu mantañataqui, uqhamarac altararu jac'achasiñataqui; cunjämtejj Tatitojj sisqui uqhamarjama.\n33Ucjjarusti Moisesajj patio sayt'ayaraquïna kollan chekaru, uqhamarac altararusa cortinanacampi muyuntayasa; uca quipcaraqui patio puncu mantañarusti cortinaraqui warccataraquïna. Uqhamwa Moisesajj Tatitumpi Jiquisiñ Carpa lurañjja tuct'ayänjja.\nMä kenayaw Tatitumpi Jiquisiñ Carpa patjjanqui\n34Mä kenayaw Tatitumpi Jiquisiñ Carpa patjjarojj urpjjatäna, ucatsti uca carparojj Tatitun jach'a cancañapaw phokt'äna. 35Ucampis Moisesajj tantachasiña chekarojj janiw mantaña puedcänti, kenayawa uca patjjarojj urpjjatäna, uqhamarac Tatitun jach'a cancañapaw uca carparojj phokhantaraquïna uca laycu. 36Ucampis sapa cuti uca kenayajj uca carpa patjjata chhaktjjäna ucqhasti israelitanacajja carpa utanacapa apthapisiwayasinjja sarantasipcaquïnwa saräwinacapjja. 37Ucampis janitejj kenayajj uca carpa patjjata chhaktcäna ucqhajja, jupanacajj janiraquiw carpa utanacapjja apthapisipjjerïcänti kenayajj chhaktañapcama. 38Israelitanacana take saräwinacapansti, uqhamarac jupanacansa uñjcatawa Tatitun kenayapajja urojja Tatitumpi Jiquisiñ Carpa patjjancäna, arumasti mä ninaraquiw uca carpa patjjancaraquïnjja.


‘Sumankañ utjayir Diosar’ sum servipjjañapatakiw yanaptʼasi | Diosan Reinopa\n‘Sumankañ utjayir Diosar’ sum servipjjañapatakiw yanaptʼasi\nJukʼat jukʼatwa Jehová Diosajj markap sum irpapjjañapatakejj servirinakapar yanaptʼawayi\n1, 2. ¿Kuna mayjtʼäwis Yatiyañataki enero, 1895 maran mistkäna uka revistan utjäna, ukat yaqhep jilatanakajj kamsapjjänsa?\nENERO phajjsin 1895 maran mistkäna uka Yatiyañataki revista uñjjatasajja, Diosar taqe chuyma serviri John Bohnet sat jilatajj wal kusisïna. ¿Kunatsa ukham kusispachäna? Uka revistan nayrïr janapajj janiw nayrjamäjjänti. Ukanjja, wali oladanakani qotan kunjamsa lusani mä torrejj chʼamak aruman qhantäna ukaw mä dibujon uñjasïna. ‘Revistajj machaq isinïkaspas ukhamäjjewa’ sasaw uka pachpa revistajj qhanañchäna.\n2 Ukham suma lurtʼat uñjasajja, Bohnet jilatajj Russell jilataruw mä carta akham sasin apayäna: “Revistan machaq isipajj suma lurtʼatapuniwa, uk uñjasajj wal kusista” sasa. Ukat John Brown sat jilatajj uka revistat akham sarakïnwa: “Uka torren cimientonakapajj wali chʼollqhewa. Thayas ukat jachʼa oladanakas utjkchejja, uka torrejj sayaskakiwa. Uk uñjañajj wali muspharkañawa” sasa. Jilat kullakanakajj janiw uka mayjtʼäwik uka maran uñjapkänti, noviembre phajjsinjja, yaqha mayjtʼäwiw Diosan markapan utjarakïna. Jachʼa thayanakaru ukat oladanakaru uñtat jan waltʼäwinakaw uka tiempon utjäna.\n3, 4. Yatiyañataki noviembre 15, 1895 maran mistkäna uka revistajja, ¿taman kuna jan waltʼäw utjatapatsa parläna, ukat kunas yatiyasirakïna?\n3 Yatiyañataki noviembre 15, 1895 maran mistkäna uka revistanjja, kuna jan waltʼäwis jachʼa oladanakar uñtatajj tamanakan utjäna ukaw sum qhanañchasïna. Khitis tama sarayañapa uka toqetwa jilatanakajj niya sapa kut chʼajjwapjjäna. Ukham jan chʼajjwañatakejj kun lurañas wakisïna ukwa revistajj akham amuytʼayäna: ‘Diosan markapajj mä barcomp sasiwa. Ukat Diosan markap sayapki ukanakajja, jachʼa oladanakar uñtata jan waltʼäwinakar saykatañatakejj janiw Diosan markapar yanaptʼawayapkiti’ sasa. Ukhamajj ¿kun lurañas wakisïna?\n4 ‘Jan waltʼäwinakatï qotan utjaspa ukhajja, barconkirinakajj punkunaka ventananak jistʼantañatakejj wakichtʼatäpjjeti janicha ukat kunatï qhespiyasiñatak wakiski ukanakajj boten utjaskiti janicha uk sumwa barco apnaqerejj uñjañapa. Diosan markap sarayapki ukanakajja, ukhamarakiw jan waltʼäwinakar saykatapjjañapatakejj tamankirinakar sum wakichtʼapjjañapa’ sasaw revistajj säna. Ukatakisti, kuna mayjtʼäw utjañapas wakisïna ukwa akham sasin yatiyarakïna: “Jankʼakiw [tamankirinakajj] irpir chuymaninak [jan ukajj ancianonaka] tam uñjapjjañapatak ajllipjjañapa” sasa (Hech. 20:28).\n5. 1) ¿Kunjamsa irpir chuymaninakar uttʼayañajj Diosan servirinakapar yanaptʼawayi? 2) ¿Kuna jisktʼanakatsa yatjjataskañäni?\n5 Irpir chuymaninakar uttʼayañajja, ¿kunjamsa Diosan servirinakapar yanaptʼawayi? Nayrïr Jachʼa Chʼajjwäwi tiempon jilat kullakanakan jan aynachtʼapjjañapataki ukat tamanakan suma uttʼatäñapatakiw yanaptʼawayi. Tiempompejja, yaqha mayjtʼäwinakaw Diosan markapan utjawayaraki, ukaw Jehová Diosar jukʼamp sum servipjjañapatak jilat kullakanakar wakichtʼawayi. ¿Ukajj kuna profeciarjamas phoqasiwayi? ¿Diosan markapan kuna mayjtʼäwinaksa uñjawayta? Ukat ¿kunjamsa ukajj yanaptʼawaytam?\n6, 7. 1) ¿Isaías 60:17 tʼaqan utjki uka arunakajj kamsañsa muni? 2) ‘Apnaqayämawa’ ukat ukaw “irparakïtam” siski uka arunakajja, ¿kunsa uñachtʼayistu?\n6 Kunjamtï 9 yatichäwin uñjaniwayktanjja, Jehová Diosajj waljanir tukuyasaw markapar bendecini sasaw Isaías profetajj mä profecian arsüna (Isa. 60:22). Ukat Jehová Diosajj akham sarakïnwa: “Bronce lantsti qori churäma, hierro lantsti, qollqe churarakïma, lawa lantsti, bronce churäma, qala lantsti, hierro churarakïma. Sumankañampiw apnaqayäma, kunatejj cheqapäki ukaw irparakïtam” sasa (Isa. 60:17). ¿Uka profeciajj kamsañsa muni? ¿Kunjamsa jichhürunakan phoqasiski?\nJaniw kunatï jan walïki uka lantejj kunatï sumäki ukajj utjañapäkänti, jan ukasti, kunatï sumäki uka lantejj jukʼamp sumäkis ukaw utjañapäna\n7 Kunatï utjki uka lantejj yaqhaw utjani sasaw Isaías profetajj qhanañchäna. Ukampis janiw kunatï jan walïki uka lantejj kunatï sumäki ukajj utjañapäkänti, jan ukasti, kunatï sumäki uka lantejj jukʼamp sumäkis ukaw utjañapäna. Amuytʼañataki, bronce lanti qori churañajj jukʼamp sumawa, hierrotsa, lawatsa ukat qalatsa ukhamarakiw sasispa. ¿Kunsa Jehová Diosajj uka uñachtʼäwimp amuytʼayañ munäna? Kunjamsa markapajj jukʼat jukʼat sumaptani ukwa Jupajj qhanañchañ munäna. Ukampis ¿kuna toqensa markapajj sumaptañapäna? ‘Apnaqayämawa’ ukat ukaw “irparakïtam” sasinjja, markapar uñjañasa ukat sarayañasa kunjamsa jukʼat jukʼat sumaptañapäna uka toqetwa Jehová Diosajj parlaskäna.\n8. 1) Isaías profetan arsutaparjamajja, ¿khitis tamar nayrar sartañapatak yanaptʼaski? 2) ¿Kunjamsa uka mayjtʼäwinakajj yanaptʼistu? (“ Altʼat chuymampiw cheqañchayasïna” siski uka recuadro uñjjattʼäta.)\n8 ¿Khitis Diosan markapar nayrar sartañapatak yanaptʼaskpacha? Jehová Diosajj akham siwa: “Qori churäma [...], qollqe churarakïma [...], sumankañampiw apnaqayäma” sasa. Ukhamajj taman nayrar sartatapajj janiw jaqenakan yanaptʼapampïkiti, jan ukasti, Jehová Diosaw nayrar sartañapatak yanaptʼaski. Ukat Jesusajj Reyjam uttʼayatäjjäna ukhatjja, jupa toqew Jehová Diosajj ukanak luraskaraki. ¿Kunjamsa ukajj yanaptʼistu? “Sumankañampi” ukat “kunatejj cheqapäki” ukanakaw utjani sasaw Isaías profetajj säna. Kunapachatï Jehová Diosan ewjjtʼanakap istʼtan ukat ukarjam sarnaqtan ukhajja, sumankañaw taman utji. Ukat kunatï cheqapäki ukarjam sarnaqañ munañaw Jehová Diosar serviñatak chʼamañchtʼarakistu. Kunjamtï apóstol Pablojj siskänjja, Jehová Diosajj “sumankañ Diosa[wa]” (Fili. 4:9).\n9. Yäpar taqe kuns lurañataki ukat mayachtʼat sarnaqañatakejja, ¿kunas yanaptʼistani, ukat kunatsa?\n9 Pablojj akham sasaw Jehová Diosat sarakïna: ‘Jupajj janiw jan yäpar apnaqer Diosäkiti, jan ukasti, sumankayir Diosawa’ sasa (1 Cor. 14:33, NM). Pablojj ‘jan yäpar apnaqañata’ ukat sumankañatwa parläna. ¿Kunatsa? Taqe kunwa yäpar sum apnaqasksna, ukampis janiw ukajj sumankañ apankapunispati. Amuytʼañataki, guerrar sarir soldadonakajj yäpar suma ordentʼataw sarantapjje, ukampis ukham sarasajj janiw sumankañ utjayapkiti, jan ukasti, chʼajjwañ utjañapatakiw sarantapjje. Ukhamajj ak amtañasawa: taqe kunas yäpar suma uttʼayatäskaspawa, ukampis janitï sumankañ utjkaspa ukhajja, tiempompejj aynachtʼañaw utjani. Maysa toqetjja, Diosajj utjayki uka sumankañajj taqe kunsa yäpar sum lurañatakiw yanaptʼistu, ukajj janiw tukuskaspati. ‘Sumankañ Diosaw’ markapar irpaski ukat qʼomachaskaraki, uk yatisajj wal Jupar yuspärtanjja (Rom. 15:33). Cheqas Diosajj utjayki uka sumankañaw yäpar taqe kuns lurañataki ukat mayachtʼat sarnaqasipjjañapatakejj taqe tamanakar yanaptʼaski (Sal. 29:11).\n10. 1) Nayra maranakanjja, ¿kuna mayjtʼäwinakas Diosan markapan utjawayi? (“ Tama sarayañ toqet mayjtʼäwinaka” siski uka recuadro uñjjattʼäta.) 2) ¿Kuna jisktʼanakatsa yatjjataskañäni?\n10 Nayra maranakanjja, kuna mayjtʼäwinakas Diosan markapan utjawayi ukaw “ Tama sarayañ toqet mayjtʼäwinaka” siski uka recuadron jukʼamp qhanañchasi, taqe ukanakajj yäparuw lurasiwayi ukat jilat kullakanakaruw yanaptʼawayaraki. Ukampis aka qhepa maranakanjja, ¿kunjamsa Jehová Diosajj Reyip toqejj “bronce” lantejj “qori” utjayawayi? Tama sarayañ toqet mayjtʼäwinak utjawayki ukanakajja, ¿kunjamsa sumankañ utjañapataki ukat mayachtʼatäpjjañapatakejj tamanakar yanaptʼawayi? ¿Kunjamsa ‘sumankañ utjayir Diosar’ serviñajj jumar yanaptʼtam?\n¿Kunjamsa Cristojj tamar pʼeqtʼi?\n11. Bibliat sum yatjjatasajja, ¿kunsa Oraqpachan Jilïr Irpirinakajj amuyapjjäna, ukat kun lurañsa amtapjjäna?\n11 Khä 1964 marata 1971 marakamajja, Oraqpachan Jilïr Irpirinakan pʼeqtʼataw mä qawqha jilatanakajj Biblian yatichäwinakap jukʼamp sum yatjjatañatak tantachasipjjäna. Kunayman toqenakatwa yatjjatapjjäna, sañäni, nayrïr patak maranakan cristian tamanakajj kunjam uttʼayatäpjjänsa, khitinakas irpapjjäna ukanakwa yatjjatapjjäna. * Nayrïr patak maranakanjja, janiw mä irpir chuyman jilatak tam saraykänti, jan ukasti, tamankir taqpach irpir chuymaninakaw sarayapjjäna (Fili. 1:1, NM; 1 Timoteo 4:14 liytʼañataki). Cheqansa, Oraqpachan Jilïr Irpirinakarojj Jesucristo Reyiw Diosan markap sum uñjapjjañapatak amuytʼayaskäna. Ukat uka jilatanakajj jupamp yanaptʼayasiñwa amtapjjarakïna. Ukatwa irpir chuymaninakaru Biblian mayitanakaparjam uttʼayasiñapatakejj kunatï lurañ wakiskäna ukanak lurapjjäna. 1970 maranakanjja, ¿kuna mayjtʼäwinakas utjpachäna?\nALTʼAT CHUYMAMPIW CHEQAÑCHAYASÏNA\nYATIYAÑATAKI abril 1, 1916 maran Finlandia markatak mistkäna uka revistanjja, Russell jilatan mä cartapaw utjäna. Uka cartajj Escandinavia markan jakasir jilat kullakanakataki ukat Kaarlo Harteva sat jilatatak qellqatänwa. Ukan akham sänwa: “Diosar yupaychiri munat jilat kullakanaka, cheqa yupaychäwiru ukat kuna lurañatï jichhürunakan lurañ waktʼkistu ukar kuttʼapjjañamatakiw chʼamañchtʼanipjjsma” sasa. ¿Kunatsa Russell jilatajj ukham sispachäna?\nHarteva jilatajj 1882 maranwa nasïna ukat jupaw Finlandia markan Bibliat Yatjjatirinakat nayrïr jilatäna. Harteva jilatajj abril, 1910 maranwa bautisasïna. Ukat agosto, 1912 maranjja, finlandés arun Yatiyañataki revista apsusiñapatak pʼeqtʼañapatakiw Russell jilatajj sarakïna. Nayrïr Jachʼa Chʼajjwäwi tiempokamajja, sumaw uka revistajj apsusiskäna. Ukampis Yatiyañataki diciembre 1, 1914 maran mistkäna uka revistanjja, akham sasaw Harteva jilatajj yatiyäna: “Qollqe toqet aynachtʼañ utjatap laykojja [...], janjamakiw Yatiyañataki revistajj walja jananëjjaniti ukat yaqhep phajjsejj inas jan luraskchiniti” sasa. Ukatwa qollqe jikjjatañatakejj yaqha jilatanakamp chikajj Ararat sutini mä cooperativa 1915 maran uttʼayäna ukat uka pachpa sutini revista apsuñ qalltarakïna.\nNiyakejjay Harteva jilatajj machaq revista apsusiñapataki ukat Ararat cooperativan jan tiempon irnaqaskchïnjja, yaqha jilataw finlandés arun Yatiyañataki revista apsusiñapatak pʼeqtʼjjäna. Ararat revistanjja, Bibliat apstʼat yatichäwinakaw utjäna, ukampis ukhak uñstayata esperanto sat aruta ukat qoranakamp qollasiñ toqet yatichäwinakaw utjarakïna. Jilat kullakanakajj cheqa yatichäwinak yatjjatañat sipansa, kuntï uka machaq revistajj siskäna ukakwa liyjjapjjäna. Ukatwa Diosar yupaychañan jan aynachtʼapjjañapatakejja, “cheqa yupaychäwiru kuttʼanjjapjjam” sasin Russell jilatajj Harteva jilatarusa ukat mayni jilatanakarus säna.\n¿Kunsa Harteva jilatajj lurpachäna? Ararat revistanwa Russell jilatan cartapsa ukat kuntï jupajj Russell jilatar siskäna uksa qellqäna. Akham sasaw jupajj altʼat chuymamp säna: “Pantjasitaj askichañatakejj kun lurañay wakischispa ukwa nayajj lurañ muntjja” sasa. Mä qawqha tiempotjja, jilat kullakanakar pantjayatap laykojj wasitatwa Harteva jilatajj Ararat revistan akham säna: “Kuna cheqa yatichäwinakatï jichhürunakan yatichasiski, ukarjam sum yatichañatakiw chʼamachasï” sasa. Ukhat aksarojja, Ararat revistajj janiw qellqasjjänti. Uka tiempon irpir chuymanjam ajllitäpkäna ukanakat yaqhepajj jachʼa jachʼaw tukupjjäna, ukampis Harteva jilatajj altʼat chuymampiw cheqañchayasïna.\nJilatajj wasitatwa 1950 marakamajj finlandés arun Yatiyañataki revista apsusiñapatak pʼeqtʼjjäna ukat sucursal sarayirjamaw irnaqjjarakïna. Ukat 1957 maranwa Jehová Diosar servisa ukat cheqa yatichäwinakat jan jitheqtasin jiwawayjjäna. Jupajj alajjpachar sarañatak ajllitänwa. Cheqas Jesucristo Reyimpi altʼat chuymamp cheqañchayasipki ukanakajja, qʼomachatäpjjewa ukat Diosan bendicionapwa katoqapjjaraki.\n12. 1) Oraqpachan Jilïr Irpirinak taypinjja, ¿kuna mayjtʼäwinakas utjawayi? 2) Oraqpachan Jilïr Irpirinakajja, ¿kunjam uttʼayatäpjjesa? (“ Oraqpachan Jilïr Irpirinakajj Diosan Reinop laykuw wal irnaqtʼapjje” siski uka recuadro uñjjattʼäta.)\n12 Khä 1970 marakamajja, paqallq jilatanakaw Oraqpachan Jilïr Irpirinakjam servisipkäna, jupanakaw Watch Tower Bible and Tract Society of Pennsylvania sat corporación pʼeqtʼapjjarakïna. Ukampis 1971 maranjja, 11 jilatanakaw Oraqpachan Jilïr Irpirinakjam irnaqjjapjjäna, ukat jupanakajj janiw Watch Tower Bible and Tract Society of Pennsylvania satäkis ukan pʼeqtʼirinakapjam uñtʼatäjjapjjänti. Ukat jupanakkamas mä kikpakwa uñjasipjjäna, janiw khitis mayninakat sipansa jukʼamp jilankkaspas ukham amuyaskänti ukat uka marat aksaruw khitis jupanakar pʼeqtʼañapäna ukajj may maynir sapa marajj waktʼäna.\n13. 1) Khä 1932 marata 1972 marakamajja, ¿khitis tam sarayäna? 2) ¿Kunsa Oraqpachan Jilïr Irpirinakajj 1972 maran lurapjjäna?\n13 Khä 1932 marata 1972 marakamajja, mä jilatakiw tam sarayäna. 1936 marakamajja, uka jilatajj director de servicio sasin uñtʼatänwa. Qhepatjja, aka sutinakampiw uka jilatarojj uñtʼasjjarakïna: siervo de compañía, siervo de congregación ukat superintendente de congregación. Uka jilatajj taqe chuymaw Diosan tamap uñjäna. Ukampis jupar yanaptʼañatak uttʼayatäpkäna uka jilatanakar jan jisktʼasakiw kuns amtirïna. Ukatwa taman mä qawqha mayjtʼäwinak utjañapatakejj Oraqpachan Jilïr Irpirinakajja, jilat kullakanakar 1972 maran wakichañ qalltapjjäna, ¿kuna mayjtʼäwinakas utjpachäna?\n14. 1) Octubre 1, 1972 maranjja, ¿kuna mayjtʼäwis tamanakan utjawayi? 2) Irpir chuymaninakar sarayki uka jilatajja, ¿kunjamsa Filipenses 2:3 qellqatarjam sarnaqatap uñachtʼayi?\n14 Uka tiemponjja, mä jilatakiw tam sarayäna, ukampis ukhat aksarojja, Biblian mayitanakap phoqapkäna uka jilatanakaruw irpir chuymanjam uttʼayasjjäna. Taqe uka jilatanakaw tam uñjapjjañapäna. Octubre 1, 1972 maratwa ukarjam phoqañ qalltawayapjje. Jichhürunakanjja, irpir chuymaninakar sarayki uka jilatajj janiw mayni irpir chuymaninakat sipansa jilankkaspas ukham amuyaskiti, jan ukasti, ‘jukʼamp jiskʼäkaspas’ ukhamwa amuyasi (Luc. 9:48). Ukham altʼat chuyman jilatanakajja, jilat kullakanakatakejj mä bendicionawa (Fili. 2:3).\nYatiñampiw Reyejj arkirinakapar yanaptʼañatakejj awatirinaka tiempopar churawayi\n15. 1) Tamanakan utjki uka irpir chuymaninakan taqpachani irnaqtʼapjjatapajja, ¿kunjamsa jupanakarusa ukat tamarus yanaptʼawayi? 2) Yatiñampiw Reyejj arkirinakapar yanaptʼawayi sasajja, ¿kunatsa sissna?\n15 Tamanakan utjki uka irpir chuymaninakan taqpachani irnaqtʼapjjatapajja, ¿kunjamsa jupanakarusa ukat tamarus yanaptʼawayi? Kimsa toqet uk uñjañäni. Maya: taman kuna lurañanïsipkpasa, Jesusajj tamar pʼeqtʼaskatap jan armapjjañapatakiw yanaptʼawayi, ukaw jukʼamp wakiskirejja (Efe. 5:23). Paya: kunjamtï Proverbios 15:22 qellqatajj siskejja, “walja amuytʼayirinakampiw sumar mistsuñajj utji”. Diosar servisipkakiñapatakiw irpir chuymaninakajj jilat kullakanakar yanaptʼapjjañapa. Cheqansa, kunapachatï irpir chuymaninakajj jupanakkam sum parltʼasipjje ukat kuntï mayninakajj sapki uk istʼapjje ukhajja, jankʼakiw Biblian yatichäwinakaparjam mä amtar puripjje (Pro. 27:17). Ukat Jehová Diosaw kuntï jupanakajj amtapki uk sum mistuñapatak yanaptʼaraki. Kimsa: urut urutjamaw Jehová Diosan markap uñjiri jilatanakajj munasi, ukat ukham irnaqtʼir jilatanakajj urut urutjamaw utjaraki, ukhamajj Diosan tamapajj janiw jan awatirinakan uñjaskiti (Isa. 60:3-5). Ak amuytʼañäni, 1971 maranjja, 27.000 jila tamanakaw Oraqpachan utjäna, ukampis 2013 maratakejja, 113.000 jila tamanakaw utj-jjäna. Cheqas yatiñampiw Reyejj arkirinakapar yanaptʼañatakejj awatirinaka, jan ukajj irpir chuymaninaka tiempopar churawayi (Miq. 5:5).\nTAMA SARAYAÑ TOQET MAYJTʼÄWINAKA\n1881. Sapa kut tantachasipkäna ukanakaruw Russell jilatajj kawkinsa tantachasipjjäna uk Watch Tower oficinar yatiyapjjañap mayïna. Ukhamat uka cheqan jakasiri jilat kullakanakajj jupanakkama yanaptʼasipjjañapataki.\n1895. ‘Khitinakas irpir chuymanjam irnaqapjjaspa ukanakaruw ajllipjjañama’ sasaw tamanakar yatiyasïna.\n1919. Biblian mayitanakaparjamaw sucursalajj yatiyañan pʼeqtʼañapatak mä jilataru sapa tamatak ajllïna, jupajj director de servicio sutimp uñtʼatänwa. Uka jilataw kunjamsa yatiyasini uk amtäna ukat yatiyir sarapjjañapatakis mayninakar chʼamañchtʼäna. Irpir chuymaninakat yaqhepajja, janiw yatiyañ toqet mä pʼeqtʼirin utjañap munapkänti.\n1932. Tamankirinakajj janiw irpir chuymaninakar sapa mara ajlljjapjjänti. Jan ukasti, kimsa irpir chuymaninakaruw tam sarayapjjañapatak ajllipjjäna, ukajj comité de servicio satänwa. Ajllitäpkäna uka irpir chuymaninakajj taqe chuymaw yatiyapjjañapäna ukat Jehová Diosan Qhanañchirinakapjamaw sarnaqapjjañaparakïna. Jupanakat mayniruw yatiyañ toqen pʼeqtʼañapatak sucursalajj uttʼayäna, tamankirinakaw ukham irnaqañapatakejj sucursalar yatiyapjjäna.\n1937. Walja jaqenakjam uñtʼatäpki ukanakajj ajllit jilatanakamp chikaw comité de servicio ukan irnaqañ qalltapjjäna.\n1938. Taman sarayapkäna uka jilatanakarojj Biblian mayitanakaparjam uttʼayasiñapatakiw taqpach tamanakajj mä amtar puripjjäna. Ukhat aksarojja, janiw tamankirinakajj irpir chuymaninakar ajlljjapjjänti.\nKunjamsa Diosan markapajj nayratpach sum uttʼayasïna uk jukʼamp yatiñatakejja, Los testigos de Jehová, proclamadores del Reino de Dios sat librot 204 janata 235 janakam uñjjattʼäta.\n“Kupi ampar aytasaw irpir chuymaninakar ajllipjjerïta. Ukat mä jilataw qawqhanis ampar aytapjje uk jaktʼiri.” (Rose Swingle sat kullaka, Chicago [Illinois, Estados Unidos].)\n“Ovejanakarojj mä suma yatichäwi uñachtʼayasa”\n16. 1) ¿Kun lurañas irpir chuymaninakar waktʼi? 2) ‘Uwijanakajar awatim’ sasin Jesusajj siskäna uka arunakajj kamsañsa muni ukjja, ¿kunjamsa revistanakajj qhanañchäna?\n16 ‘Diosar servisipkakiñapataki jilat kullakanakar yanaptʼañajj jiwasaruw waktʼistu’ sasaw irpir chuymaninakajj nayratpach amuyapjjäna (Gálatas 6:10 liytʼañataki). 1908 maran mistkäna uka Yatiyañataki revistajja, ‘uwijanakaj awatim’ sasin Jesusajj siskäna uka arunakajj kamsañsa muni ukwa sum qhanañchäna (Juan 21:15-17). Uka revistanjja akham sasaw irpir chuymaninakar ewjjtʼasïna: “‘Uwijanakajar awatim’ sasaw Utanejj arsuwayi, uk phoqañaw jiwasatakejj taqe kunat sipansa nayrankañapa. Tatitur arkapki ukanakar sum uñjañsa ukat manqʼa churañsa wali askitwa uñjañasa” sasa. 1925 maran mistkäna uka Yatiyañataki revistajja, tamar uñjañajj kunja wakiskirisa uk akham sasaw irpir chuymaninakar wasitat amtayäna: “Iglesiajj Diosankiwa [...], ukat Jupaw jilat kullakanakar uñjapki ukanakarojj cuenta mayini” sasa.\n17. Diosan tamap sum uñjapjjañapatakejja, ¿kuna yanaptʼanaksa irpir chuymaninakajj katoqawayapjje?\n17 Tamanak jukʼamp sum uñjapjjañapatakejja, ¿kunjamsa Jehová Diosajj markap toqejj irpir chuymaninakar yanaptʼawayi? ‘Hierro’ lanti ‘qollqsa’ churkaspa ukhamwa Diosajj jupanakar sum wakichtʼawayi. 1959 maratwa Irpir Chuymaninakataki ukat Yanapirinakapatak Escuelajj apasiñ qalltawayi. Uka escuelanjja, “Kunjamsa sapa maynir sum uñjsna” sat pʼeqeñchäwini mä arstʼäwiw utjäna. Ukanjja, “tamankirinakat sapa maynir utanakapar visittʼapjjañapatakiw” uka irpir chuymaninakar chʼamañchtʼasïna. Visittʼir sarasin jilat kullakanakar chʼamañchtʼañatakejj kunsa irpir chuymaninakajj lurapjjaspa uka toqetwa walja ewjjtʼanak churasïna. 1966 maranjja, Irpir Chuymaninakataki ukat Yanapirinakapatak Escuelajj mayjtʼayasïnwa. Ukansti, “Tamankapki uka jilat kullakanakar visittʼir sarañajj wali wakiskiriwa” sat pʼeqeñchäwini mä arstʼäwiw utjarakïna. ¿Kunas uka arstʼäwin sum qhanañchasïna? Tama uñjapki ukanakajja, “Diosan uwijanakaparojj munasiñampiw uñjapjjañapa, yatiyiris sarapjjañapa ukat familiapatsa janiw armasipjjañapäkiti” sasaw qhanañchasïna. Aka qhepa maranakanjja, jukʼamp escuelanakaw irpir chuymaninakatak apasiwayi. Cheqansa, Jehová Diosan markapaw irpir chuymaninakar sum wakichtʼawayi. Ukatwa jichhürunakan waranq waranqa wakichtʼat irpir chuymaninakajj tamanakar wal yanaptʼasipki.\nIrpir Chuymaninakataki ukat Yanapirinakapatak Escuela (Filipinas markana, 1966 marana)\n18. 1) ¿Kun lurapjjañapatakis Jehová Diosajj irpir chuymaninakar uttʼayawayi? 2) Taqe chuyma irnaqtʼir irpir chuymaninakarojja, ¿kunatsa Jehová Diosasa ukat Jesusasa wal munasipjje?\n18 Aka qhepa jan wali urunakan markap sum irpapjjañapatakiw Jehová Diosajj Jesucristo toqejj irpir chuymaninakar uttʼayawayi (Efe. 4:11, 12; 2 Tim. 3:1). Irpir chuymaninakajj aka ewjjtʼarjamaw sarnaqapjje: “Tatitun ovejanakapsti sum awatipjjam [...]. Taqe munasiñampi [...] taqe chuyma ukjja lurapjjam [...], ovejanakarojj mä suma yatichäwi uñachtʼayasa” sasa. Ukatwa Jehová Diosasa ukat Jesusasa, taqe chuyma irnaqtʼir irpir chuymaninakarojj wal munasipjje (1 Ped. 5:2, 3). Irpir chuymaninakajja, kunayman toqetwa mayninakan yateqaskañ sarnaqapjje, taman sumankaña ukat kusisiñ utjañapatakisa yanaptʼapjjarakiwa. Ukwa jichhajj pä toqet uñjañäni.\nASIA toqen misionerjam irnaqtʼiri casado jilat kullakaruw yaqha tamar yanaptʼapjjañapatak khitapjjäna, uka tamajj walja maranakaw jan jiltkänti. Uka tamankir jilat kullakanakajj wali munasirïpjjänwa, ukampis kuntï Diosan markapajj tama sarayañ toqet siskäna uk janiw phoqapkänti. Jilat kullakanakar uñtʼasajja, Diosan markapajj kunjam uttʼayatäkitï ukarjam lurapjjañapatakiw misioner jilatajj tamar yanaptʼäna. ¿Kuna askinakas utjäna? Pä maratjja, tantachasipkäna ukhat yaqha ukhampiw tantachasjjapjjäna, machaqanakas yatiyir sarjjapjjänwa ukat pä tunka jilaw bautisasipjjäna. Misionerjam serviri uka jilat kullakajj akham sapjjewa: “Wal muspharapjjayäta. Jehová Diosajj wal bendeciwayi. Kuntï Diosan markapajj siski ukarjam lurañajj kunja askisa, uk uñjasaw taqenis wal kusisipjjayäta” sasa.\n¿Kunjamsa irpir chuymaninakajj Diosan tamap uñjapjje?\n19. ¿Kunjamsa jiwasamp yatiyir mistupki uka irpir chuymaninakar uñjtan?\n19 Nayraqatjja, irpir chuymaninakajja jilat kullakanakampiw yatiyir sarapjje. Jesusan Lucas sat arkiripajj akham sasaw Jesusat qellqäna: “Jachʼa markanakana, ukhamarak jiskʼa markanakanwa sarnaqäna Diosan arunakap yatichasa, ukhamarak Diosan reinopat parlasa. Tunka payan discipulonakaparakiw jupamp chika [sarapjjäna]” sasa (Luc. 8:1). Kunjamtï Jesusajj apostolonakapamp yatiyir sarkänjja, yateqaskay irpir chuymaninakajj ukhamarakiw jilat kullakanakamp yatiyir sarañatak chʼamachasipjje. Ukham lurasaw jupanakajj Diosar kusisit servipjjañapatakejj tamankirinakar yanaptʼapjje. ¿Kunsa jilat kullakanakajj ukham irnaqtʼir irpir chuymaninakat amuyapjje? Niya 90 marani Jeannine sat kullakajj akham siwa: “Irpir chuymanimp yatiyir mistusaw jupamp sum parltʼasta ukat jukʼamp uñtʼaraktjja” sasa. 30 jila marani Steven sat jilatajj akham sarakiwa: “Kunapachatï mä irpir chuymanejj nayamp utat uta yatiyir mistu ukhajja, nayar yanaptʼañ munatapwa amuyta. Cheqansa, jupan yanaptʼap katoqañajj wal kusisiyitu” sasa.\nUwij awatiriw ‘chhaqat uwij jikjjatañkam thaqher sarirïna’, irpir chuymaninakajj ukhamarakiw Diosar yupaychañan aynachtʼatäpki ukanakarojj thaqher sarapjje ukat yanaptʼapjjaraki\n20, 21. Jesusajj mä uñachtʼäwipan uwij awatirit parlkäna ukatjja, ¿kunsa irpir chuymaninakajj yateqasipjjaspa? Mä uñachtʼäwimp uk qhanañchtʼam. (“ Sapa semana visittʼañaw yanaptʼi” siski uka recuadro uñjjattʼäta.)\n20 Payïr toqetjja, tamat jitheqtatäpki ukanakar yanaptʼapjjañapatakiw Jehová Diosajj markap toqejj irpir chuymaninakar wakichtʼi (Heb. 12:12). ¿Kunatsa jupanakajj Jehová Diosar yupaychañan aynachtʼatäpki ukanakar yanaptʼapjjañapa, ukat kunjamsa uk lurapjjañapa? Jesusajj mä awatirita ukat chhaqat uwijat parlkäna uka uñachtʼäwit amuytʼañäni (Lucas 15:4-7 liytʼañataki). Kunapachatï mä uwijapan chhaqatap amuyasïna ukhajja, jankʼakiw uwij awatirejj uka uwijap thaqher saräna, ukakis jupan utjkaspa ukhama. ¿Kunsa irpir chuymaninakajj uka awatirit yateqasipjjaspa? Kunjamtï chhaqat uwijajj awatiritak wali askïkejja, ukhamarakwa irpir chuymaninakajj Diosan markapat jitheqtatäpki ukanakarojj wali askit uñjapjje. Diosar yupaychañan aynachtʼatäpki ukanakarojja, chhaqat uwijanakarjamaw uñjapjje, janiw jiwatäpkaspasa, mä arunjja, janis jupanakar yanaptʼañjamäjjaspa ukham uñjapkiti. Maysa toqetsti, uwij awatiriw ‘chhaqat uwij jikjjatañkam thaqher saräna’, irpir chuymaninakampejj ukhamarakiwa, jupanakaw Diosar yupaychañan aynachtʼatäpki ukanakarojj thaqher sarapjje ukat yanaptʼapjjaraki.\n21 Jesusan uñachtʼäwiparjamajja, ¿kunsa awatirejj uwij jikjjatasajj luräna? Awatirejja wali munasiñampiw uwij ichtäna ukat “kallachipjjaru” apjjatasaw tamar wasitat kuttʼayjjäna. Irpir chuymaninakajj ukhamarakwa lurapjje, kunapachatï Diosar yupaychañan aynachtʼatäpki ukanakar munasiñampi ukat taqe chuym parlapjje ukhajja, tamar kuttʼapjjañapatakiw jupanakar yanaptʼapjje ukat chʼamañchtʼapjjaraki. África cheqan jakasir Victor jilatat amuytʼañäni, jupajj janiw tantachäwinakar sarjjänti. Uka jilatajj akham siwa: “Kimsaqallqo maranakaw tamat jitheqtatäyäta, ukampis uka tiemponjja irpir chuymaninakajj nayar yanaptʼañatakejj chʼamachasisipkakïnwa” sasa. ¿Kunas tamar kuttʼañapatak yanaptʼpachäna? Jupajj akham siwa: “Mä urojja, John sat mä irpir chuymaniw visittʼitäna, jupampiw precursoranakatak escuelajj utjki ukar sarayäta. Jupajj uka escuelan fotonak apsuyasipkayäta ukwa uñachtʼayitäna. Jehová Diosar servisajj kunja kusisitas jikjjatasiyäta, ukwa fotonak uñjjattʼasajj amtasiyäta” sasa. John jilatajj visittʼkäna uka qhepatwa Victor jilatajj tamar kuttʼjjäna, jichhajj precursorjamaw wasitat irnaqtʼaski. Cheqansa, tamar sum uñjapki uka irpir chuymaninakajj kusisitäpjjañapatakiw taqe jilat kullakanakar yanaptʼapjje (2 Cor. 1:24). *\nSAPA SEMANA VISITTʼAÑAW YANAPTʼI\nESTADOS UNIDOS markanjja, chhaqat uwijanakaru, mä arunjja, tamat jitheqtatäpki ukanakar yanaptʼañatakejj kunsa lurapjjaspa ukwa mä tamankir irpir chuymaninakajj amuyapjjäna. Kawkhanakantï tamajj yatiykäna uka cheqanjja, niya kimsa tunkaniw walja maranak nayrajj Jehová Diosar yupaychañ jaytjjapjjäna, ukat jupanakat waljanejj chuymanëjjapjjarakïnwa.\nJupanakan sutip mä listar apsusaw Alfredo sat irpir chuymanejj visittʼañ qalltäna. Jupajj akham siwa: “Sapa viernes alwaw tamat jitheqtatäpki ukanakar visitir sarta” sasa. Tamat jitheqtatäki ukajj punk llawirani ukhajja, Alfredo jilatajj pacienciampiw parltʼi ukat jupat llakisitapwa uñachtʼayaraki. ‘Jehová Diosan Reinop laykojj kuna askinaktï nayrajj lurawaykta uk tamajj janiw armkiti’ sasaw uka jilatajj qhanañchtʼi. Alfredo jilatajj akham saskakiwa: “Tamat jitheqtat mä chuymankipstat jilatarojja, qawqha horanaksa 1976 maran yatiyäna ukat qawqha revistanaksa jaytäna ukwa amtayta, uk istʼasajj jilatajj jachaqtʼasïnwa” sasa. Alfredo jilatajj Lucas 15:4-7, 10 qellqatwa uka jilat kullakanakamp liytʼi ukat akham sarakiwa: “Mä chhaqat uwijajj tamar kuttʼanki ukhajja, Jehová Diosasa, Jesusasa ukat angelanakas wal kusisipjje. ¡Uk janipun armasimti!” sasa.\nTamat jitheqtatäpki ukanakar visittʼañatakiw Alfredo jilatajj aka pä qhepa maranakajj chʼamachasiwayi. Pacienciampi ukham chʼamachasitapatjja, pä jilataruw tamar kuttʼapjjañapatak yanaptʼawayi. Jichhajj sapa domingo uruw uka jilatanakajj tantachäwinakar sarjjapjje. Alfredo jilatajj lartʼasisaw akham saraki: “Tantachasiñ Utar mantanipkäna ukhajja, nayarakiw jachaqtʼasiyäta. Tantachäwinakar jutjjapjjchisa, viernes urunakajj visitir saraskaktwa. Suyapjjapunsmawa sasaw jupanakajj sapjjetu. Nayas ukhamarakiw wal sarañ muntjja” sasa.\nMayachtʼatäñatakiw jilat kullakanakar yanaptʼasi\n22. Sumankañasa ukat kunatï cheqapäki ukarjam sarnaqañasa, ¿kunjamsa mayachtʼatäñatakejj Diosan markapar yanaptʼi? (“ Wal muspharapjjayäta” siski uka recuadro uñjjattʼäta.)\n22 Kunjamtï uñjaniwayktanjja, sumankaña ukat kunatï cheqapäki ukajj urut urutjamaw markajan jukʼamp utjani sasaw Jehová Diosajj mä profecian arsüna (Isa. 60:17). Ukanakaw Diosan markaparojj mayachtʼi. ¿Kunjamanakatsa? Kunatï cheqapäki uka toqet parlkasajj Bibliajj akham siwa: “[Jehová] Tatitu Diosasti mä sapakiwa” sasa (Deu. 6:4). Diosan yatichäwinakapajj taqpach tamanakansa, taqpach markanakansa mayakiwa. Kunatï askïki ukat jan askïki uka toqet parlir yatichäwinakapajj mayakiwa. Ukatjja, taqe tamanakaw uka yatichäwinakarjam sarnaqapjjañapa (1 Cor. 14:33). Cheqansa, Diosan yatichäwinakaparjam sarnaqasakiw tamanakajj nayrar sarantapjjaspa. Sumankañ toqetjja, ¿kunsa Reyejj amuypacha? Tamanakan sumankañajj utjaspa ukwa jupajj muni, ukatjja, ‘sumankayirinak’ utjañapwa Reyejj munaraki (Mat. 5:9). Ukhamasti, “kunanakatejj sumankaña apanki ukanak thaqaskakiñäni”. Awisajj jiwaskam jan waltʼayasiñanakaw utjaspa, ukhaman uñjasisajj jiwasaw uka jan waltʼäw askichañatak chʼamachasiñasa (Rom. 14:19). Ukhamatwa taman sumankaña ukat mayachtʼat sarnaqasiñ utjañapatak yanaptʼañäni (Isa. 60:18).\n23. ¿Kunatsa Jehová Diosan servirinakapajj jichhürunakan kusisitätan?\n23 ‘Tama sarayir jilatanakaw utjani’ sasaw Yatiyañataki noviembre, 1895 maran mistkäna uka revistan yatiyasïna. Diosan markap sarayapkäna uka jilatanakajja, tamanak sarayir jilatanakar uttʼayañajj ‘yupaychañan mayachtʼatäpjjañapataki’ Diosan markapar yanaptʼaspa ukwa suyapjjäna ukat oracionan mayipjjarakïna. Kunanakas nayra maranakan pasawayi uk yatjjatasaw Jehová Diosar wal yuspärtanjja, kunanaktï Jupajj markap sum uñjasiñapatak Jesucristo toqejj jukʼat jukʼat lurawayki ukajja, mä sapa yupaychäwin mayachtʼatäñasatakiw yanaptʼawayistu (Sal. 99:4). Ukatwa Jehová Diosan servirinakapajj wal kusistanjja, taqenis mä amtampikiw sarnaqtanjja ukat mayachtʼataw “sumankañ [utjayir] Diosar” serviraktanjja (2 Cor. 12:18; Sofonías 3:9 liytʼañataki).\n^ tʼaqa 11 Kuntï yatjjatawayapki ukanakajja, Ayuda para entender la Biblia sat libronwa qhanañchasïna.\n^ tʼaqa 21 “Irpir chuymaninakajj kusisipjjañasatakiw yanaptʼistu” siski uka yatichäwi uñjjattʼäta, ukajj Yatiyañataki enero 15, 2013 revistanwa 27 janata 31 janakam jikjjatasi.\nDiosan markap jukʼamp sum sarayasiñapatakejja, ¿kunsa Diosan Reinopajj lurawayi?\nTamar uñjañ toqet mayjtʼäwinak utjawayki ukanakajja, ¿kunjamsa “sumankañ [utjayir] Diosar” serviñatak yanaptʼawayistu?\n¿Irpir chuymaninakan kuna arunakapasa ukat luratanakapas jukʼamp kusisitäñatakejj yanaptʼawaytam?\n¿Kunjamsa jumajj taman sumankañ utjañapataki ukat mayachtʼatäñapatak yanaptʼasma?\nChʼeqat kupiru: Gerrit Lösch, Geoffrey Jackson, Samuel Herd, Guy Pierce, Mark Sanderson, David Splane, Anthony Morris III, Stephen Lett\nORAQPACHAN JILÏR IRPIRINAKAJJ DIOSAN REINOP LAYKUW WAL IRNAQTʼAPJJE\nJEHOVÁ DIOSAN Qhanañchirinakapan Oraqpachan Jilïr Irpirinakapjam irnaqtʼapki uka jilatanakajja, qollan ajayump ajllitäpjjewa ukat tantachtʼatäpki ukhaw jupanakajj ‘Amuyasiri Cheqapa Uywatäpjje’, (MT). Uka jilatanakaw ajay toqet manqʼa jilat kullakanakar churapjje, kunjamsa yatiyasini uk uñjapjje ukat Oraqpachan yatiyasiñapatak chʼamañchtʼapjjaraki (Mat. 24:14, 45-47).\nOraqpachan Jilïr Irpirinakajj sapa semanaw miércoles urunakajj tantachasipjje. Ukaw jupanakarojj mayachtʼat irnaqtʼañatak yanaptʼi (Sal. 133:1). ¿Kunanakansa Oraqpachan Jilïr Irpirinakajj yanaptʼapjjaraki? Diosan Reinopan kuna lurañanakatï utjki ukanak uñjañatakejja, sojjta gruponakaw uttʼayasiwayi. Uka gruponakanwa Oraqpachan Jilïr Irpirinakajj irnaqtʼapjje. Sapa grupojj kuna lurañanïpjjesa ukwa jichhajj uñjañäni.\nUñjirinakan Pʼeqtʼirinakapa (Comité de Coordinadores)\nUkankirinakajja, kunanakatï leyinakarjam uñjasiñapäki ukwa uñjapjje. Ukat kuntï creyktan uk sum qhanañchasiñap wakischi ukhajja, kuna toqenakatsa ukanakajj yatisini ukwa amtapjjaraki, ukanakajj televisión, radio jan ukajj yaqha ukham toqenakatwa yatiyasispa. Jan waltʼäwinakana jan ukajj arknaqat uñjasipki uka jilat kullakanakarojj kunjamsa yanaptʼasini uksa, jankʼakiw amtapjjaraki.\nBetelankirinakar Uñjirinaka (Comité de Personal)\nUka jilatanakajja, Betel utan irnaqer jilat kullakanakajj kʼumara ukat ajay toqen sum jikjjatasipjjañapatakiw uñjapjje. Khitinakas Betelan irnaqapjjani uka jilat kullakanakarusa, jupanakaw ajllipjje ukat invittʼapjjaraki. Betelan irnaqerinakan jisktʼanakapsa, jupanakaw qhanañchapjjaraki.\nQellqatanak toqet Uñjirinaka (Comité de Publicación)\nQellqatanak lurasiñapataki ukat ukanak Oraqpachar apayasiñapatakiw ukan irnaqer jilatanakajj uñjapjje. Diosan markapan kuna corporacionanakatï ukat imprentanakatï utjki ukanaksa jupanakaw uñjapjjaraki. Ukat Tantachasiñ Utanaka jan ukajj yaqha ukhamanakajj Oraqpachan lurasiski ukanakasa, jupanakan uñjatarakiwa. Ukat yanaptʼañ munirinakan churäwinakap sum apnaqasiñapatakiw uñjapjjaraki.\nYatiyañ toqet Uñjirinaka (Comité de Servicio)\nJupanakaw kunjamsa yatiyasini uk uñjapjje. Tamanakarusa, jilat kullakanakarusa, precursoranakarusa, irpir chuymaninakarusa, tamanak tumptʼirinakarusa ukat misioneronakarusa kunjamsa yanaptʼasispa uksa jupanakaw uñjapjjaraki. Comités de Enlace con los Hospitales ukankirinakajj kunjamsa irnaqtʼasipki uksa uñjapjjarakiwa.\nYatichañ toqet Uñjirinaka (Comité de Enseñanza)\nKunanakas tantachäwinakan yatichasini ukwa ukan irnaqer jilatanakajj wakichapjje. Ukat kunayman escuelanakwa wakichapjjaraki, ukanakat mä qawqhajj akanakawa: Galaad Escuela, Diosan Reinopat Yatiyirinakataki Escuela ukat Precursoranakatak Escuela. Cristianjam Jakañataki ukat Yatiyañataki: Tantachäwin yatjjatañataki sat qellqatsa, istʼañatak grabacionanaksa ukat videonak lurasiñapatakisa, jupanakaw uñjapjjaraki.\nQellqerinakan Uñjirinakapa (Comité de Redacción)\nUkan irnaqerinakaw jilat kullakanakataki ukat yaqha jaqenakatakejj qellqatanaka, jan ukajj yaqha ukhamanak wakichasiñapatak uñjapjje. Qellqatanak yaqha arunakar jaqokipasiñapataki ukat Internetan jw.org sat cheqa utjañapatakis jupanakaw uñjapjjaraki. Biblian mä jiskʼa tʼaqapasa, jan ukajj Bibliat apstʼat mä qellqatasa, kamsañsa muni uka toqet jisktʼasipki ukanakarusa qhanañchapjjarakiwa.\nIsraelitanakasa nayra cristianonakasa suma uttʼayatäpjjänwa ukham suma organizatarakiw jichha tiempo Diosan servirinakapajja.\nJehová Diosan uttʼayat awatirinakar istʼapjjañäni\nIrpir chuymaninakajj Diosan tamap uñjañatakiw qollan ajayump uttʼayatäpjje. ¿Kunatsa tamajj jupanakar istʼapjjañapa?\nMayachtʼatäñajj kunja wakiskirisa uk Bibliankir pusi sarnaqäwinakat akan yatjjatam. Ukat kunatsa mayachtʼatäñajj jutïritakejj wali wakiskirejja uksa akan yatjjatarakim.


Jallun uman aynacht’ayatas Perú markax #MäCh’amakiw sayt’asi · Global Voices Aymarata\nJaqukipäw uñt'ayata/apkatata 18 Achuqa phaxsi 2017 23:23 GMT\nAka blog ullart'apxañäni English, Malagasy, русский, Ελληνικά, Français, Português, 日本語, Español\nCaptura de pantalla del video compartido por Carlo Paredes en YouTube «Evangelina Chamorro: Lucha y coraje».\nAchuqa phaxsi qalltatw Perú markan may may markanakapax jallump umamp inundaciones, jan walt'ayat jikxatasitayna, jach'a thakhinakas uma jawirar tukutänwa ukhamarakiw yatichäwinakas suyt'ayataxanxa. Walja peruanunakaw yanapt'aw mayipxi ukhamarak redes sociales uksas uñt'ayapxi maysatx akham ch'amancht'aw arunakampis ch'amancht'asipxarakiwa: #FuerzaPerú ukat #MäCh'amaki.\nFenomeno Niño costero sutin ukaw jan walt'ayawayi, [juywis] 16-ni uru achuqa phaxsi urukamax 62-ni jiwataw [utxatayna] ukatx 62,000 jan walt'ayataw utxarakitayna». Maysatx Ecuador markanx aynacht'ayatarakitaynawa.\n18 uru achuqa phaxsitx yatiyaw qillqat laphi aljañan P'iqinchäwinakapanx jallun aynacht'ayatatkam qillqatkamakiwa. Iyawsat'äwimp aka jamuqax uñt'ayatawa.\nPedro Pablo Kuczynski jilïr irpirix Twitter kuyntapanx peruanunakaruw jan walt'äwin jikxatasipxatapat iwxt'aw arunak qillqt'awayi:\nMarka irpirinakarux 4,400 millones qullq churañ amtta, ukax kawkïr sunanakatï aynacht'atäk ukanakar yanapt'añatakiwa. pic.twitter.com/HcCen2oWVW\nMarka irpirinakarux 4,400 millones qullq churañ amtta, ukax kawkïr sunanakatï aynacht'atäk ukanakar yanapt'añatakiwa.\nJank'ak yanapt’ munapk jupanakar mäki yanapt'añatakix wakicht'atapxtwa. Ch'ujtatak jikxatasipxañäni ukatx jilïr irpirinakar ist'apxañäni. #FuerzaPeru\n‘Aka jan walt'äwix makiptakiniwa, ukampirus wakt'ayasitañasawa. Thakhinakas chakanakas janiw jan walt'ayatakiti.\nAka jan walt'äwix makiptakiniwa, ukampirus wakt'ayasitañasawa. Thakhinakas chakanakas janiw jan walt'ayatakiti.\nMay maya instituciones, empresas ukanakaw yanap mayisipki jan walt'ayat chiqawjanakar yanapt'añataki. Markachirinakar asxart'ayäwinakax utjakïnwa, jaqix ukjam yatiyawinak uñjasax mulljatapxäwnwa. Mirkulis 15 urux jaqinakax umat jan pist'añatakiw supermercados uksanw siqisxapxäna uma khuchhuqäwix jan kuna jan walt'aw utjañapatakiw khuchhuqatanxa.\nLimeñunakax centro comercial Megaplaza uksaruw yanapt'awinak churañatak puripxi.a href=»https://t.co/TRUZiHNesn»>https://t.co/TRUZiHNesn pic.twitter.com/kUh8PxVTAC\nLimeñunakax centro comercial Megaplaza uksaruw yanapt'awinak churañatak puripxi.\nUma katuqañatak siqisiwi. Markpachanw uñjasi. Av. Parinacochas, La Victoria – Lima @canalN_ @Agencia_Andina @PeruNews pic.twitter.com/o7ZQdEc8kr\nUma katuqañatak siqisiwi. Markpachanw uñjasi. Av. Parinacochas, La Victoria – Lima @canalN_ @Agencia_Andina @PeruNews\nUmax pist'askiwa, siqisiwix jach'apuniwa, JISA jark'aqasiñawa – JANIWA manq'at pist'añarux utjaskaniwa pic.twitter.com/pzzlt4DCb1\nUmax pist'askiwa, siqisiwix jach'apuniwa, JISA jark'aqasiñawa – JANIWA manq'at pist'añarux utjaskaniwa.\nEvangelina Chamorro: ch'amancht'äwir mä uñancht'awiwa,\nEvangelina Chamorro, juparuw wal aynaqapxi ukar uñatatw ñiq'it lurasin uñt'ayapxi, jupax mirkulis 15 urux kawkhantï wila masipamp jakaskan uksan aynacht'ayatataynawa.\nEvangelina Chamorro, jupax 32-n maraniwa, jupax huayco de Punta Hermosa uksan jiwatat qhisphitayna, jupax Peru markan mä uñacht'awjam tukuyapxi. pic.twitter.com/wv22EJuE5c\nEvangelina Chamorro, jupax 32-n maraniwa, jupax huayco de Punta Hermosa uksan jiwatat qhisphitayna, jupax Peru markan mä uñacht'awjam tukuyapxi.\nEvangelina jupax wali ch'amampipiniw uka ñiq'i manqhat mistutayna. Ukhatw qullayasiñ utar qullayasiñatak apapxatayna.\nAkaw juywis 16-ni uru achuqa phaxsit 2017-n maran portada-paxa https://t.co/Xba15WDo2W pic.twitter.com/J8vKppXyeX\nAy tata!Akaw juywis 16-ni uru achuqa phaxsit 2017-n maran portada-paxa.\nHumberto Álvarez, colobiano artistaw Evangelina kullakan uñacht'äwipxat kipka arunakapamp Perú markar ch'amancht'asin plastilina ukat lurt'atayna maysatax jupax Alter Eddie sutimp uñt'atarakiwa, sitio web ukan qillqt'irirakiwa.\n#FuerzaPeru #Evangelina #LimaenEmergencia Evangelina Chamorro, mä uñacht'awis ukhamar qamasa uñt'ay sasin qillqt'ataynapic.twitter.com/TrANbEmx4n\n#FuerzaPeru #Evangelina #LimaenEmergencia Evangelina Chamorro, mä uñacht'awis ukhamar qamasa uñt'ay sasin qillqt'atayna.\nMarkax mayni historiador peruano Jorge Basadre juparuw amtt'i, jupax waljkutiw akham aru arst'iritayna: Perú markax jan walt'äwinakapat sipans jach'awa».\n9 Qasäwi phaxsi 2017, 10:19 pm\nAsxarañjamaw ukhamp aynacht’äwinakaxa.\n18 Qasäwi phaxsi 2017, 11:20 am